**კარადოთერაპია**

**(სამუშაო სათაური)**

**[ექიმი მაგიდასთან ზის და რაღაცეებს წერს. ნიკო და დინა მის წინ დგანან და ელოდებიან. ექიმი საქმეს ამთავრებს. დგება.]**

**ექიმი ალექსანდრე – შპალერს ჩამოხევთ! [ექიმის ხალათს იხდის და იქვე სკამზე აგდებს]**

**ნიკო– ჩამოვხევთ!**

**ექიმი – ახალს აღარ გააკრავთ!**

**ნიკო– აღარ გავაკრავთ!**

**ექიმი– კედლებს შეღებავთ!**

**ნიკო– შევღებავთ!**

**ექიმი– ძალიან კარგი! [კარისკენ მიდის] 2 დღეში დავბრუნდები. ყველაფერი გაკეთებული დამხვდეს! [ნიკოს გასაღებს უტოვებს. გადის]**

**დინა– [ხალათს დასწვდება] ნიკო!**

**ნიკო– რა?**

**დინა– ნიიკოო!**

**ნიკო– რა გინდა?**

**დინა – [ხალათს გაუწვდის] ჩაიცვი!**

**[უცებ კარი იღება და ექიმი ალექსანდრე ბრუნდება. დინა ხალათს ზურგს უკან მალავს]**

**ექიმი– ღამე ფანჯრები ღია არ დაგრჩეთ! აქ სულ ორპირი ქარია და ჩაიმსხვრევა.**

**ნიკო – დიახ, გასაგებია!**

**[ექიმი კარს გაიხურავს, რამდენიმე წამში ისევ აღებს]**

**ექიმი– შესვენებაზე შეგიძლიათ ყავაც დალიოთ, უჯრაშია. [კარს დახურავს, მიდის]**

**დინა– [ხალათს მიაჩეჩებს] მიდი, ჩაიცვი!**

**ნიკო – რა დროს ესაა, ისედაც ბევრი საქმე გვაქვს!**

**დინა– [გაბრაზებული] ერთხელ მაინც გნახო ნორმალურ ფორმაში!**

**ნიკო – ჰო, კარგი, კარგი! [იცვამს] კიდევ არ მობრუნდეს! [კარისისკენ იყურება] აბა, როგორია? კარგია, არა? ისეთია, მმ, როგორ ამბობენ ხოლმე? მმმ.. [გახსენებას ცდილობს]  
დინა – სოლიდური!**

**ნიკო – ჰო, სოლიდური!**

**დინა – [უცებ შეეცვლება განწყობა, მოწყენილი ჯდება სკამზე] ერთი კვირაღა**

**დარჩა, ნიკო!**

**ნიკო – ვიცი!**

**დინა– მერე?! გააკეთე რამე!**

**ნიკო – [ხალათს იხდის, დინას გვერდით მიუჯდება] რა უნდა გავაკეთო?!**

**გამოგვასახლებენ და მორჩა!**

**დინა– ხომ ვამბობდი, სულ გაფრთხილებდი, ნუ ავიღებთ კრედიტს, ნუ ავიღებთ**

**მეთქი! ახლა სად უნდა ვიცხოვროთ? [პაუზა] შენ მგონი სულაც არ გადარდებს!**

**[უცებ კარი იღება და იაგო შემოდის. კარს მიაჯახუნებს.]**

**დინა– [შეშინებული] რა გნებავთ?**

**იაგო– [უცებ დაიბნევა] მე... მე მნებავს... [კარს გამოაღებს, წარწერას კითხულობს]**

**ექიმი ალექსანდრე. [კარს ისევ ხურავს]**

**ნიკო – ექიმი უკვე წავიდა!**

**იაგო– არაუშავს, დაველოდები! (აქეთ–იქეთ იყურება, ოთახს ათვალიერებს, თითქოს ვიღაცას ეძებს)**

**ნიკო – დღეს აღარ დაბრუნდება!**

**იაგო– თქვენ ვინ ხართ?**

**ნიკო – მღებავები. 2 დღეში გამოიარეთ!**

**იაგო– მე არ მეჩქარება, დაველოდები. ორ დღესაც, ორ თვესაც, თუ საჭირო გახდა ორ წელსაც. [სავარძელში ჯდება]**

**ნიკო – ახლა ის აქ არ არის და აქ ვერ დაელოდებით!**

**იაგო– მე პაციენტი ვარ და სრული უფლება მაქვს დაველოდო. თანაც, ხომ გითხარით არსად მეჩქარება მეთქი. შემიძლია ყავაც დავლიო! [მაგიდიდან ჟურნალს იღებს და ათვალიერებს]**

**დინა– [ნიკოს ჩუმად] ეს რა, მართლა აქ უნდა იყოს? [ნიკოსა და იაგოს საუბრის დროს დინა კარადაში იქექებოდა. მედდის ხალათი იპოვა და ჩაიცვა]**

**ნიკო – ეს რა გაცვია?**

**დინა– კარადაში ვიპოვე!**

**ნიკო – ახლავე გაიხადე!**

**დინა– კარგი რა, რა მოხდა, ექიმი წასულია რას გაიგებს?!**

**ნიკო – [იაგოს მიუბრუნდება] თქვენ ისევ აქ ხართ?**

**იაგო– შეიწყალეთ საწყალი პაციენტი! [სავარძელში გადაწვება, ცდილობს თავი ავადმყოფად მოაჩვენოს, მაგრამ ამ როლის განსახიერებით დიდადაც არ იწუხებს თავს]**

**ნიკო – კარგით, დარჩით, როცა დაიღლებით ლოდინით, წასვლა არ მოგერიდოთ!**

**იაგო– [გამხიარულებული წამოჯდება, სრულიად ჯანმრთელად გამოიყურება] დიახ! ორი კოვზი შაქარი! ყავისთვის სამი მეტისმეტია!**

**[დინა ჭიქაში ერთჯერად ყავას ყრის, ცივ წყალს ასხამს და გაბრაზებული აწვდის]**

**იაგო– ცივია!**

**დინა– აჰ, ცხელი გინდოდათ?!**

**[ნიკო ექიმის ხალათის წინ გაივლის–გამოივლის, თან ხალათს უყურებს.]**

**ნიკო – [დინას] როგორ თქვი? სოლიდურიაო არა? [ხალათს იცვამს]**

**[კაკუნი კარზე]**

**იაგო – [წამოხტება] არ გააღოთ! არ გააღოთ! [აქეთ–იქეთ დარბის, ეძებს ადგილს სადაც დამალვას შეძლებს. ბოლოს კარადაში იმალება. დინა და ნიკო გაოცებულები და დაბნეულები უყურებენ. კარს მიხურავს, მერე ისევ აღებს] ახლა გააღეთ! [კარს ხურავს]**

**[დინა კარს აღებს]**

**დიმიტრი – გამარჯობა!**

**დინა – გამარჯობა!**

**[დიმიტრი მოულოდნელად გულწასული ეცემა იატაკზე. დინა წამოიყვირებს. ნიკო მათკენ გარბის.]**

**ნიკო – ეს ვინღაა?**

**დინა – წარმოდგენა არ მაქვს!**

**[ნიკო ცდილობს გაარკვიოს რა სჭირს დიმიტრის]**

**დინა– დაჭრილია?**

**ნიკო – არა, უბრალოდ გონება დაკარგა. მიდი რამე მოძებნე!**

**დინა– ახლავე! [ გაიქცევა. უცებ დაბნეული შეჩერდება] და რა მოვძებნო?**

**ნიკო – წამალი დინა, წამალი, სხვა რა უნდა მოძებნო? [დიმიტრის სავარძელისკენ მიათრევს. დასვამს]**

**დინა– [უჯრაში იქექება] აქ ძალიან ბევრია წამალია!**

**ნიკო– რამე თხევადი აარჩიე, მძაფრი სუნით!**

**[ნიკო და დინა დიმიტრის ცხვირზე უსვამენ წამალს. დიმიტრი ნელ–ნელა გონს მოდის. ჯერ დაბნეული უყურებს ორივეს. მერე სახე გაებადრება, თითქოს ყველაფერი ერთიანად გაახსენდა. წამოდგომას ცდილობს.]**

**დინა – არ ადგეთ, ჯერ არ ადგეთ!**

**დიმიტრი– [აღელვებული და გახარებული] გადავრჩი არა? გადავრჩი არა?**

**ნიკო– ნუ ნერვიულობთ, ყველაფერი კარგადაა!**

**დინა– ასე ხშირად გემართებათ?**

**დიმიტრი– [ნაწყვეტ–ნაწყვეტ] არა, არ ვიცი რა დამემართა. ადრე არასდროს მომსვლია. ქუჩაში მივდიოდი, ნელ–ნელა ძალა გამომეცალა, ცოტაც და წავიქცეოდი. მერე უცებ თქვენი აბრა დავინახე, ქუჩის კუთხეში და მაშინვე აქეთ წამოვედი. ღმერთო, როგორ გამიხარდა. ვიცოდი, რომ გადამარჩენდით.**

**ნიკო– განსაკუთრებული არაფერი გაგვიკეთებია, უბრალოდ...**

**დიმიტრი– [აწყვეტინებს] როგორ გეკადრებათ! სიკვდილს გადამარჩინეთ, ნამდვილი პროფესიონალი ხართ! [წამოდგება] რამდენია ჩემზე?**

**ნიკო– ბატონო?**

**დიმიტრი– რამდენი უნდა გადავიხადო?**

**ნიკო– აჰ, რას აბობთ! არაფერი, რას მკადრებთ!**

**დიმიტრი– რა უცნაური ექიმი ხართ! სხვა თქვენს ადგილზე ხუთმაგს გამომართმევდა, ექიმთან ვიზიტი ყოველთვის ძვირია, სიცოცხლის გადარჩენა მითუმეტეს. [ჯიბეში ფულს უტენის]**

**ნიკო– რას აკეთებთ?! მე ექიმი ...**

**დიმიტრი– (აწყვეტინებს) ამით კი ბავშვებს წაუღეთ რაიმე (ახლა მეორე ჯიბეში უტენის ფულს, შედარებით ნაკლებს) ბიძია დიმიტრისაგან! ჰო მართლა, (ხელს ჩამოართმევს) დიმიტრი! ეს ჩემი სავიზიტო ბარათია. თქვენიც თუ შეიძება. აჰ, აქ ყოფილა (მაგიდიდან იღებს, კითხულობს) ექიმი ალექსანდრე (გვარი). შესანიშნავია. მე ყველას მოვუყვები თქვენს შესახებ ბატონო ალექსანდრე. თქვენს არაჩვეულებრივ მედდაზეც, რასაკვირველია. მადლობელი ვარ! [გადის]**

**[უხერხული სიჩუმე, დიმიტრის ამ უეცარი მოსვლით და წასვლით გაოცებულები თითქოს ვერ გამორკვეულან]**

**დინა – ნიკო! ამას ექიმები ვეგონეთ!**

**ნიკო– (გაბრაზებული, ცინიკურად) როგორ მიხვდი ძვირფასო?**

**დინა – (ნიკოს ჯიბიდან ფულს აცლის) ღმერთო რამდენია!**

**[იაგო კარადიდან გამოძვრება]**

**იაგო– რა საინტერესოა! თავი ექიმებად გაასაღეთ? თუ მღებავ–ექიმებად?**

**ნიკო –რამდენს ბედავთ? ახალავე გადით აქედან!**

**იაგო– დაგავიწყდათ მეგობრებო? მე ხომ ექიმს ველოდები!**

**ნიკო– [უყვირის] ახალვე გადით აქედან!**

**იაგო– რა სამწუხაროა! არადა აქ ყოფნა მერჩია. პოლიცია ბევრად უფრო არაკომფორტული ადგილია. რამდენ დროს დავკარგავ ჩვენების მიცემაში. უხსენი ეხლა იმათ, რომ ამა და ამ ქუჩაზე, ესა და ეს მღებავი ამა და ამ ექიმად ასაღებს თავს (ამთქნარებს) რა დამღლელი იქნება! [თან ნელი ნაბიჯით მიდის კარისკენ და ბოლო ფრაზაზე კარს გამოაღებს]**

**ნიკო– მოიცადეთ! [პაუზა] კარგით, დარჩით! დაელოდეთ!**

**[იაგო კარს ხურავს და მხიარულად მიდის სავარძლისკენ. ჯდება. ყავის ფინჯანს და გაზეთს იღებს, რომლებიც წეღან, დამალვისას მაგიდაზე დააწყო]**

**ნიკო– [დინას, ჩუმად] ხედავ რა ჩაიდინე?**

**დინა– მე რა შუაში ვარ?!**

**ნიკო– ახლავე გაიხადე ეგ ხალათი! [თვითონაც იხდის] ან მე როგორ დაგიჯერე!**

**[დინა მორჩილად, დამანაშავის სახით იხდის ხალათს. ნიკო იაგოსთან დივნის სახელურზე ჩამოჯდება. თითქოს ლაპარაკის დაწყება უჭირს.]**

**ნიკო– არავის ეტყვით არა?**

**იაგო –როგორ გეკადრებათ, მე ასეთი კაცი არ ვარ! შეგიძლიათ მშვიდად იყოთ!**

**ნიკო– [ფინჯანს გამოგლიჯავს] გაგიცხელებთ! [დინას აძლევს ფინჯანს]**

**[ნიკო მუშის ხალათს იცვამს და შპალერის ჩამოხევას იწყებს. იაგო მასთან მიდის.]**

**იაგო– უხერხული შეკითხვა მაქვს. ეს ქალბატონი ვინ არის?**

**ნიკო– ჩემი ცოლი!**

**იაგო– აჰ, უკაცრავად!**

**[დინა გაცხელებულ ყავას აწვდის იაგოს და შემდეგ შპალერის ჩამოხევაში ეხმარება ნიკოს]**

**იაგო– (ნიკოს) აბა ცოლიაო?**

**ნიკო– ცოლიც არის და მღებავიც.**

**იაგო– აააჰ, გასაგებია, [სავარძელში ჯდება, გაზეთის კითხვას იწყებს]**

**დინა– [ნიკოს, ჩუმად] ერთი აზრი მომივიდა ნიკო! ექიმი წასულია, მთელი ორი დღე ეს კაბინეტი ჩვენს ხელშია. თუ იმ ხალათებს ისევ ჩავიცვამთ და ვიტყვით რომ ექიმები ვართ, ვინ რას გაიგებს, ჩვენკიდე ფულს გავაკეთებთ, ბევრ ფულს, ბევრს თუ არა ცოტას მაინც, კრედიტს გადავიხდით და ბანკიც აღარ გამოგვასახლებს. ნიკო, გენიოსი ვარ!**

**[უცებ კარი იღება და დიმიტრი შემოდის. ხელში აყვანილი ანამარია მოყავს. კარის უეცარი გაღებით შეშინებული იაგო დასამალ ადგილს ეძებს, მაგრამ რომ მიხვდება ესენი მისთვის საფრთხეს არ წარმოადგენენ ისევ სავარძელში ჯდება და გაზეთის კითხვას განაგრძობს.]**

**ნიკო– რა მოხდა? რა მოუვიდა?**

**დიმიტრი– ავტობუსიდან გადმოვარდა.**

**ნიკო– როგორ?**

**დიმიტრი– რა დროს ეს არის ექიმო, უშველეთ რამე! აჰ, როგორ უხეშად მომივიდა. თქვენ მოასულიერეთ, მე მოგიყვებით. [ანამარიას სავარჯელში სვამს, თვითონ მის გვერდით ჩამოჯდება, ანამარიას ხელს გულზე მიიკრავს და გატაცებით იწყებს მოყოლას. ნიკო დაბნეული იქექება წამლების უჯრაში] თქვენგან რომ წავედი, სულ რაღაც რამდენიმე წუთის წინ, ვიფიქრე ფეხით გავისეირნებ მეთქი. ფეხით სიარული ჯანმრთელობაა. დიახ, ექიმმი ხართ და ჩემზე უკეთ იცით. თანაც მშვენიერი ამინდი იყო, ჩიტებიც კი ჭიკჭიკებდნენ. ხომ იცით რა იშვიათობაა ქალაქში, ამხელა ქალაქში, ყური მოკრა ჩიტების ჭიკჭიკს. რა უნდა ქალაქში ჩიტებს! ასფალტმა და შენობებმა ყველა ხე შეიწირა. მერედა სად იჭიკჭიკონ ჩიტებმა თუ არა ხის ტოტებზე?!**

**ნიკო– ბატონო დიმიტრი!**

**დიმიტრი– [უცებ გამოერკვევა] უკაცრავად, ლაპარაკში გავერთე. მოკლედ იმას ვამბობდი, რომ ქუჩაში მივდიოდი, როცა ეს მშვენიერი ქალბატონი ავტობუსიდან გადმოვარდა. აი, ასე , ადგა და გადმოვარდა. თუმცა კიარ ადგა, ისედაც იდგა. რომ იდგა, მაგიტომაც გადმოვარდა. რომ მჯდარიყო რა გადმოაგდებდა.**

**[ამ დროის მანძილზე ნიკოსა და დინას ბევრი მცდელობის მიუხედავად ანამარია ისევ ვერ მოვიდა გონს. ნიკო ცდილობს ღილები გაუხსნას ანამარიას, რათა თავისუფლად ისუნთქოს]**

**დინა– [უყვირის] რას აკეთებ?**

**ნიკო– [გაბრაზებული] ვცდილობ გონს მოვიყვანო! მაშინ მიდი და შენ თვითონ მიხედე!**

**[დინა განაგრძობს ანამარიას მოსულიერებას. ნიკო წამოდგება.]**

**დიმიტრი– [ნიკოს წამოდგომისას შეამჩნევს, რომ მას მუშის სამოსი აცვია) ეს რა გაცვიათ ექიმო? დაბნეულობისგან ეხლაღა შევამჩნიე.**

**ნიკო– რა მაცვია ?! [დაბნეული დაიხედავს ტანსაცმელზე] ა... ეს... ეს... მმმ... რემონტს ვაკეთებ! [ხელით ანიშნებს ჩამოხეულ შპალერზე]**

**დიმიტრი– როგორ, თქვენ თვითონ?**

**ნიკო– დიახ, მერე რა?! მუშის დაქირავება ძვირი ჯდება. [პაუზა] იცით, ხელს მიშლით პაციენტის მოსულიერებაში! [ისევ ანამარიასთან მიდის და ცდილობს დინას მიეხმაროს ანამარიას მოსულიერებაში]**

**დიმიტრი– უკაცრავად! [პაუზა] მე თქვენ უფრო და უფრო მაოცებთ! შესანიშნავია! მშვენიერია! ეჰ, ყველა რომ თქვენ გგავდეთ! ოჰ, რა ქვეყანა გვექნებოდა! აი ასეთი უნდა იყოს ნამდვილი ექიმი! ხალხი კიდევ რას არ იგონებს, ოღონდაც ზედმეტი საქმე აიცილონ თავიდან. მეჩექმე უჩექმოდ დარჩაო. მერედა ვინ უშლის ? თავად შეიკეროს თავისთვის!**

**[ანამარია გონს მოდის. გაოცებული იყურება, ვერ გარკვეულა სად არის.]**

**ანამარია– თქვენ ვინ ხართ?**

**დინა– ექიმები! [იქვე დაგდებულ ხალათს აჩეჩებს ნიკოს, ნიკო სწრაფადვე იცვამს]**

**ანამარია– ბოლოს ავტობუსში ვიჯექი!**

**დიმიტრი– იდექით! მთელი უბედურებაც ეგაა, რომ იდექით!**

**ანამარია [მუხლზე სისხლს შეამჩნევს, შეშინებული წამოიყვირებს] ააა! ხედავთ?! [სისხლზე მიუთითებს] ექიმო ხედავთ?**

**[იაგო გაზეთს გვერდით გადადებს და ანამარიას შორიახლოს ჩამოჯდება]**

**ნიკო– [ჭრილობას ყურადღებით აკვირდება] არაფერია, უცებ ვუშველით!**

**ანამარია– ექიმო, წარმოგიდგენიათ?! ავტობუსში არც ერთი ადგილი არ იყო, ხალხი კი ამოდიოდა და ამოდიოდა, ბოლოს მძღოლმა კარიც კი ვეღარ დაკეტა. მე კი ასეთი სუსტი და დაუცველი ვარ. გადმოვვარდებოდი აბა რა იქნებოდა!**

**ნიკო– [ბამბა და სპირტი მოაქვს და ჭრილობის დამუშავებას იწყებს] თქვენი სახელი?**

**ანამარია – ანამარია.**

**ნიკო– ანა თუ მარია?**

**ანამარია– ორივე.**

**იაგო– როგორც ცოლი და მღებავი, ექიმო!**

**ანამარია – [ახლაღა შეამჩნევს] თქვენ ვინ ბრძანდებით?**

**იაგო– თანაშემწე. უფრო სწორად მოხალისე. მუხლზე წარმოქმნილ ჭრილობებს ვსწავლობ.**

**ანამარია– [აღფრთოვანებული] რა საინტერესოა!**

**იაგო – უაღრესად!**

**ანამარია– [გაკაწრულ ფეხს ნიკოს "გამოგლიჯავს" და იაგოსაკენ გასწევს] შეამოწმეთ, იქნებ მოტეხილი მაქვს!**

**ნიკო– [განაწყენებული, ფეხს ხელს დასტაცებს და ისევ ჭრილობის დამუშავებას აგრძელებს] მოტეხილი რომ გქონდეთ, ასე ვერ ილაპარაკებდით!**

**[დინა ამ ყველაფრის დანახვაზე ნელ–ნელა ბრაზდება]**

**დინა – [ნიკოს, ჩუმად] ახლავე მოაშორე ხელები მუხლიდან!**

**ნიკო– ვმკურნალობ ძვირფასო, ექიმი ვარ და ეს ჩემი პირდაპირი მოვალეობაა!**

**დინა– მე რისთვის ვარ აქ? ჭრილობა ხომ დაამუშავე? გადახვევა უკვე ჩემი საქმეა. [ჭრილობას უხვევს]**

**[დიმიტრი გვერდით მიუჯდება ანამარიას]**

**დიმიტრი– [ანამარიას] ბოდიშს ვიხდი ამდენ ხანს რომ ვერ გაგეცანით, საუბარში ჩარევა ცუდი ტონი იქნებოდა. დიმიტრი! (ხელს ჩამოართმევს) შეგიძლიათ თქვენი გადამრჩენელიც კი მიწოდო! [დაიმორცხვებს]**

**ანამარია– წარმოუდგენელია! ეს თქვენ მომიყვანეთ აქ? [დინა ძალიან უჭერს დოლბანდს, ანამარია წამოიყვირებს] აააა! ცოტა ფრთხილად! [დიმიტრის] არც კი ვიცი, როგორ გადაგიხადოთ მადლობა!**

**დიმიტრი– როგორ გეკადრებათ! ეს ჩემი მოწოდებაა! ვაკეთო სიკეთე და არაფერი სიკეთის გარდა!**

**ანამარია– თქვენ წმინდანი ხართ ბატონო დიმიტრი! [დინა ისევ ძლიერად მოუჭერს დოლბანდს] აააა!**

**დიმიტრი– ასე ნუ იტყვით, თავმდაბლობა ბავშვობიდან დამყვა!**

**ანამარია– [დინა ისევ ძლიერად უჭერს დოლბანდს] აააა! [დიმიტრის] ოდესმე აუცილებლად გადაგიხდით ამ სიკეთისათვის ბატონო დიმიტრი! [იაგოს და დიმიტრისს] ახლა კი, იქნებ ცოტახანს მარტო დამტოვოთ ჩემს მედდასთან. [იაგო და დიმიტრი მოშორებით დასხდებიან]**

**ანამარია– [დინას, ხმადაბლა] ცოლიანია?**

**დინა– ვინ?**

**ანამარია– ექიმი.**

**დინა– [გაბრაზებული] ცოლიანია!**

**ანამარია– ჰმ, ბედი არ მაქვს, არაფერში ბედი არ მაქვს. არადა რა ღიმილი აქვს, რა სხეული, როგორი ძლიერი ჩანს. ასეთ სიმპატიურ კაცს მარტო ვინ დატოვებდა. უფრო ადრე რომ გადმოვვარდნილიყავი იმ ავტობუსიდან, იქნებ რამე ყოფილიყო. დიდიხანია რაც ცოლი ყავს?**

**დინა– საკმაოდ, ყოველშემთხვევაში ორი შვილი უკვე გვყავს.**

**ანამარია– როგორ... მისი ცოლი... თქვენ?.. აი ამ სიმპატიური ექიმის?.. ღმერთო რა უსამართლობაა.**

**დინა– [უყვირის] ახლავე მიბრძანდით აქედან! თანხა გადაიხადეთ და მიბრძანდით!**

**[იაგო, ნიკო და დიმიტრი წამოხტებიან]**

**იაგო– რა ხდება?**

**ნიკო– დინა რა დაგემართა?**

**დიმიტრი– რატომ მიმართავთ ასე?**

**[დინა ანამარიას კარისკენ ექაჩება]**

**დინა– სასწრაფოდ გადაიხადეთ საფასური!**

**[ანამარია ფულს აძლევს]**

**დინა– ორმაგი!**

**ნიკო– დინა რას აკეთებ?**

**[ანამარია კიდევ ამატებს ფულს]**

**დინა– ჰო, აი ასე, ახლა კი მიბრძანდით! [ანამარიას გააგდებს და კარს კმაყოფილი ხურავს. ნიკო, იაგო და დიმიტრი გაოცებულები უყურებენ]**

**დიმიტრი– რატომ გააგდეთ ეს მშვენიერი ქალბატონი?**

**[დინა არ პასუხობს]**

**დიმიტრი– ბატონებო, მგონი ჩემი წასვლის დროა. [ხელს ჩამოართმევს იაგოს და ნიკოს, ქუდს მოიხდის და დინას თავს დაუკრავს] წავალ, ისევ ფეხით გავივლი, იქნებ კიდევ ვინმე ვარდება ავტობუსიდან, ჰაჰაჰაჰ [გადაიხარხარებს. მის გარდა არავის ეცინება და თავს უხერხულად იგრძნობს] მმმ... ვიხუმრე.... დიახ... კარგად ბრძანდებოდეთ! [გადის]**

**[ნიკო და იაგო დინას ახლომახლო ჩამოსხდებიან. უხერხული სიჩუმე]**

**ნიკო– [იაგოს] როგორც ჩანს, წასვლას კიდევ დიდხანს არ აპირებთ! იქნებ რაიმე მაინც გვიამბოთ თქვენზე. ვინ ხართ, რა გინდათ, ან კარადაში რატომ იმალებით? [ექიმის ხალათს იხდის და შპალერის ჩამოხევას იწყებს]**

**იაგო– ასე პირდაპირ რომ გითხრათ, ვინც ვარ, არამგონია მოგეწონოთ! [იცინის] შეიძლება შეგეშინდეთ კიდეც. კარგით, ყველაზე მარტივი კითხვიდან დავიწყოთ. იაგო! იაგო მქვია! მამაჩემი მსახიობი იყო [პაუზა] სანამ მოკვდებოდა. და ხომ გესმით, ეგონა ამით ერთ დრამატურგს პატივს მიაგებდა. ასე ამბობდა, როცა მოვკვდები და იქ ზემოთ მას შევხვდები, შემეძლება ამაყად ჩავხედო თვალებშიო.**

**ნიკო– რა მისი ვალი ქონდა? [იცინის]**

**იაგო– მის პიესებში არასდროს უთამაშია, თვლიდა რომ უილიამი ზეციდან არ ეხმარებოდა . მას რომ მოესურვებინა შეეძლო რეჟისორს დასიზმრებოდა და ებრძანებინა ათამაშეო. [იცინის] ასე ნუ მიყურებთ, ეს მისი აზრი იყო და არა ჩემი. სიკვდილის შემდეგ სიცოცხლის რომ მჯეროდეს, იმას არ გავაკეტებდი რაც თითქმის პროფესიად გადამექცა. ფიქრობდა, რომ როცა სიკვდილის შემდეგ შეხვდებოდა, აუცილებლად მის წინ ამაყად გამოიჭიმებოდა და ეტყოდა: მე შენ საპატივცემულოდ ჩემს შვილს იაგო დავარქვი შენ კი ისიც არ მოინდომე შენს პიესებში ჩრდილის როლი მაინც მიმეღოვო.**

**ნიკო– ალბათ აჩრდილის.**

**იაგო– დიდი განსხვავება არაა.**

**ნიკო– პროფესიაზე ამბობდით რაღაცას.**

**იაგო– რა ცნობისმოყვარე ხართ.**

**ნიკო– ვის ემალებით?**

**იაგო –[იცინის] მე ვემალები? ჰაჰა კარგით, კარგით, დროა ყველაფერი გაიგოთ, იმიტომ რომ თქვენ უნდა დამეხმაროთ!**

**ნიკო– ჩვენ ? ისედაც გეხმარებით აქ რომ გტოვებთ, კიდევ რაღა გინდათ?!**

**იაგო– არა, თქვენ კიარ მეხმარებით, ჩვენ ერთმანეთს ვეხმარებით. მე თქვენ პოლიციაში არ გიჩივლებთ, თქვენ აქ მტოვებთ. დახმარება დახმარებას აბათილებს. ასე არ არის ძვირფასო ექიმო?**

**ნიკო– [ყოყმანით] თითქმის.**

**იაგო– [ჯიბიდან დაკეცილ სურათს იღებს, ნელა შლის და აჩვენებს ნიკოს და დინას] ამ კაცს იცნობთ ?**

**ნიკო– არა, პირველად ვხედავ!**

**დინა– მეც!**

**[იაგო იარაღს იღებს და ხელში ათამაშებს]**

**იაგო– კარგად დაფიქრდით, ეხლაც პირველად ხედავთ?**

**დინა– [იარაღის დანახვაზე კივის] ააააა!**

**იაგო– [უყვირის] გაჩუმდი, გაჩუმდი, ვერ ვიტან ამ კივილს!**

**[დინა ჩუმდება]**

**იაგო– ვერ ვიტან, ასე საზიზღრად რომ კივიან!**

**[პაუზა]**

**იაგო– კარგი, არ იცნობთ, ნუ იცნობთ. დღეს ეს კაცი აქ მოვა. და თქვენ როგორმე უნდა მანიშნოთ. მე კარადაში ვიქნები.**

**ნიკო– ჩვენ ასეთ რამეში არ დაგეხმარებით!**

**იაგო– კარგი, თქვენი ნებაა, მაგრამ მერე ჩემს სიას ორი თვითმარქვია ექიმიც მიემატება. [ირინიულად] ექიმ–მღებავები. [იარაღს უმიზნებს ნიკოს] ბუხ! [იცინის]**

**[ჩასამატებელი სცენა. დინა სადმე მიდის]**

**[კაკუნი კარზე. იაგო სწრაფადვე შევარდება კარადაში. ნიკო კარს აღებს. შემოდის რომა (წვერი, ქუდი, კაშნე, ქურთუკი, სათვალე). ]**

**რომა– გამარჯობა! [სწრაფადვე შემოდის ოთახში]**

**ნიკო– გამარჯობა, მობრძანდით, დაბრძანდით! [მაგრამ რომა მანამდევე ჯდება]**

**რომა– კარი არ იკეტება?**

**ნიკო– [გაოცებული] ხომ დავკეტე?**

**რომა– არა, ჩაკეტვა ვიგულისხმე.**

**ნიკო– დიახ.**

**რომა– იქნებ ჩაკეტოთ?**

**ნიკო– რატომ?**

**რომა– ქარმა რომ არ შემოაღოს. რადიკულიტი მაქვს!**

**ნიკო – კარგით! [კარს ჩაკეტავს გასაღებით]**

**რომა– ექიმი სად არის?**

**ნიკო– მე ვარ!**

**[რომა აათვალიერ–ჩაათვალიერებს ნიკოს. ნიკო ტანსაცმელზე დაიხედავს.]**

**ნიკო– აჰ, ეს... ეს... მეტისმეტი უშუალობისთვის.**

**რომა– მეტისმეტი?**

**ნიკო– უფროსწორად, ფრიად უშუალობისთვის, ან უბრალოდ უშუალობისთვის. ხომ გესმით, ხალხს ექიმების ეშინია, თეთრი ხალათი, ეს რაღაც ძველი დროის გადმონაშთია.**

**რომა – გასაგებია.**

**ნიკო– რა გაწუხებთ? ა, რადიკულიტი არა?**

**რომა– არა, არა, რადიკულიტი წამიერი იყო, კარი რომ დაკეტეთ აღარ მაქვს.**

**ნიკო– როგორ? ესე უცებ?**

**რომა– დიახ, თქვენ ამას ვერ გაიგებთ!**

**ნიკო– აბა, მაშ რა გაწუხებთ?**

**რომა– უძილობა, დეპრესია, ცუდი სიზმრები, თავის ტკივილი, მოლანდებები, შიშები, ხელების კანკალი... მეტი აღარ მახსენდება. თუმცა როგორ არა, ფანჯრებში გახედვის სურვილი [დგება და ფანჯრისკენ მიდის] გამუდმებით მინდა ფანჯარაში ვიყურო. [ოდნავ გაიხედავს და უცებვე უკან გამოხტება]**

**ნიკო– უცნაურია!**

**რომა– უცნაურია? მხოლოდ ამის თქმა შეგიძლიათ?**

**ნიკო– თუ დამაცდით რაიმეს კიდევ ვიტყვი!**

**რომა– მაგალითად?**

**ნიკო– მაგალითად, შემიძლია გთხოვოთ, რომ ქუდი სათვალე და კაშნე მოიხსნათ.**

**რომა– რატომ?**

**ნიკო– უნდა დავაკვირდე თქვენს თვალებს, სახის ფერს, ხშირად დაავდებას ასე ვადგენთ. თვალები თუ ჩაწითლებულია და სახის ფერი ზედმეტად თეთრი, ნიშნავს, რომ შინაგანი ორგანოები დაზიანებული გაქვთ, მინდა რომ გაგსინჯოთ.**

**[რომა ქუდს, სათვალეს და კაშნეს მოიხსნის]**

**ნიკო– ვაიმე! [დარწმუნდება, რომ იაგომ სწორედ მისი სურათი აჩვენა]**

**რომა– რა მოხდა?**

**ნიკო– სასწრაფოდ დაიფარეთ!**

**რომა– რა ხდება?**

**ნიკო– რა უნდა ხდებოდეს?! არაფერი! და ნუ ყვირით!**

**რომა– ესეიგი შინაგანი ორგანოები ძალიან დაზიანებული მაქვს?**

**ნიკო– რა შინაგანი ორგანოები?.. ა ჰო.. კი ძალიან! ხმადაბლა ილაპარაკეთ!**

**რომა– რატომ?**

**ნიკო– ზედმეტად მახვილი სმენა მაქვს და როცა ადამიანი ხმამაღლა ლაპარაკობს გეგონება თავში ჩაქუჩს მირტყამენ.**

**რომა– მაპატიეთ.**

**ნიკო– რა სამწუხაროა, მიღების საათები დამიმთავრდა, ბოდიშს გიხდით, მაგრამ დადგენილ გრაფიკს ვერ ვუღალატებ. ეს კანონდარღვევა იქნება. ხვალ მოდით ან ზეგ ან თუ გინდათ საერთოდ ნუ მოხვალთ.**

**რომა– [მაჯის საათზე დაიხედავს] როგორ, მიღებისს საათები 5–ის 25 წუთზე გიმთავრდებათ?**

**ნიკო– დიახ ზუსტად!**

**რომა– [მიდის ფანჯარასთან, გადაიხედავს, შეშინებული ისევ უკან გამოხტება] არა ექიმო, არასადაც არ წავალ, ვერ წავალ, უფრო სწორად ვერ წავალ.**

**ნიკო– ნუ ყვირით მეთქი!**

**რომა– არ ვყვირი!**

**ნიკო– გასაგებია რომ არ ყვირით, მაგრამ ხომ გითხარით, ზედმეტად მახვილი სმენა მაქვს, ეს ჩემთვის ყვირილია.**

**რომა– უნდა მიმკურნალოთ, ასე აღარ შემიძლია! მოლანდებები! გესმით ეს რა საშინელებაა? უძლობა! ხელების კანკალი! [ ხელებს წინ გამოსწევს და ძალით ცდილობს ხელების აკანკალებას] ხედავთ, ხედავთ?**

**ნიკო– რამდენი კილო ხართ?**

**რომა– 75.**

**ნიკო– იქნებ თქვენი წონა ფული ვთხოვო?!**

**რომა– ვის?**

**ნიკო– არავის, რამდენს ლაპარაკობთ, თან ასე ხმამაღლა. დაჯექით [სავარძლისკენ მიათრევს] იცით, მკურნალობა ძალიან ძვირი ჯდება, იმდენად ძვირი რომ შეიძლება ვერც შესწვდეთ.**

**რომა– ფული ჩემთვის პრობლემა არ არის!**

**ნიკო– მართლა? ასე დაგეწყოთ! იცით, შევძლებდი შეღავათები გამეკეთებინა, მაგრამ თქვენ ერთდროულად იმდენი დაავდება გაქვთ, რომ ეს ძალიან დიდ შრომას მოითხოვს ჩემი მხრიდან. მე იმდენი ენერგია უნდა დავხარჯო თქვენ გამოჯანმრთელებაში, რომ ფაქტიურად შესაძლებელია მეთვითონ დავვაადდე. ხომ გესმით?**

**რომა– მესმის, რა თქმა უნდა. [ჩეკის წიგნას იღებს ჯიბიდან] თქვენ მარტო დაასახელეთ, ნებისმიერი თანხა.**

**ნიკო– ოო, რა საინტერესო პაციენტი ხართ. მე ყველა პაციენტი მიყვარს, მაგრამ მგონი თქვენ განსაკუთრებული ხართ. მგონი ერთმანეთის გაგება არ უნდა გაგვიჭირდეს.**

**რომა– რა თქმა უნდა ექიმო! მე აქ დავრჩები! სრულ გამოჯანმრთელებამდე.**

**ნიკო [წამოიყვირებს] – არა! [პირზე ხელს აიფარებს და კარადისკენ იხედება, შეეშინდა იაგომ ხომ არ გაიგოვო] აქ დარჩენა საჭირო არ არის, შეგიძლიათ სახლში იმკურნალოთ, ჩემთან კი კონსულტაციებზე ივლით.**

**რომა– ფულის დამატება პრობლემა არ იქნება.**

**ნიკო– მართლა? [დგება, ბოლთას სცემს, თავისთვის ლაპარაკობს] პრობლემა არ იქნება... დამატება პრობლემა არ იქნება... ნეტავ რა მოგიხერხოთ... ასე ორივე ... ერთად... ერთ კაბინეტში... ღმერთო მომაფიქრებინე რამე...**

**რომა– [მასთან მიდის] ვინ ორივე?**

**ნიკო– მმმ... მე და თქვენ მეგობარო, მე და თქვენ, ასე ორივე ერთ კაბინეტში როგორ მოვთავსდებითთქო, მაგაზე ვფირქობ.**

**რომა– დიდ ადგილს არ დავიკავებ. ძალიან კომპაქტური ვარ.**

**ნიკო– [იცინის] იმდენად, რომ კარადაშიც შეგიძლიათ იცხოვროთ?**

**რომა– [იცინის] თქვენ წარმოიდგინეთ, მაგასაც შევძლებ!**

**ნიკო– ნუ იცინით! იცოდეთ მართლა კარადაში იცხოვრებთ!**

**რომა– ეგ როგორ?**

**ნიკო– ეს სტაციონარი არ არის. პაცინტების აქ დარჩენა არ შეიძლება. ვინმემ რომ დაგინახოთ, მიჩივლებენ და დამაჯარიმებენ.**

**რომა– [სახე ეცვლება] როგორ, მართლა კარადაში?**

**ნიკო– დიახ, არაფერი გსმენიათ კარადოთერაპიიის შესახებ?**

**რომა– კარადოთერაპია?**

**ნიკო– დიახ, ზუსტად. კარადაში სხეულს დიდი სტრესის გადატანა უწევს. იქ თავისუფლად ვერ იჯდებით. სხეული ამ დროს მოგრეხილია და რაც უფრო იტანჯება სხეული მით უფრო მალე შეძლებთ გამოჯანმრთელებას. ეს იგივეა რაც მასაჟი. მასაჟის დროს სხეული გტკივათ, მაგრამ იკურნებით, ასე არაა?**

**რომა– სიბნელის შიში მაქვს. კარადაში არ შემიძლია.**

**ნიკო– ზუსტადაც. სწორედ რომ თქვენთვის არის ზედგამოჭრილი. მე თქვენ ადაპტაციის უნარს განგივითარებთ. თუ თანხას დაამატებთ რა თქმა უნდა. გეშინიათ სიბნელის? ჩაგკეტავთ სიბნელეში და თქვენ ნელ–ნელა შეეჩვევით მას. გეშინიათ რომელიმე ცხოველის? ჩვენ მას აუცილებლად შემოგისვამთ კარადაში. თქვენ მარტო მოინდომეთ მეგობარო, დანარჩენი მე მომანდეთ. ეეჰ, რამდენი განმიკურნავს მსგავსი შიშებისგან. ისინი მთელ მსოფლიოში არიან გაფანტულები. როცა კი შეგხვდებათ ადამიანი, რომელსაც არაფრის შიში არ აქვს, შეგიძლიათ ხელი ჩამოართვათ და ჩემგან მოკითხვა გადასცეთ.**

**[რეკავს ტელეფონი]**

**ნიკო– ალო! დიახ... დიახ ბატონო დიმიტრი, მე ვარ... თქვენი თანამშრომელი? კიბატონო, მოვიდეს... დიახ, არ ინერვიულოთ, ახლავე ჩავწერ მიღებაზე... დიახ, არ არის პრობლემა... კარგით, ნახვამდის! [ყურმილს დაკიდებს]**

**რომა– [ფანჯარაში გაიხედავს, ისევ შეშინებული გამოხტება] ექიმო, ექიმო ძალიან გთხოვთ ეს ჩემი ჯანმრთელობისთვის ძალიან მნიშვნელოვანია. გაიხედეთ ფანჯარაში და მითხარით, შავ მანქანაში, გზის მეორე მხარეს რომ დგას, ზის ვინმე?**

**ნიკო– [იხედება] არა, კარგად არ ჩანს, მაგრამ მგონი არა.**

**[კარზე აკაკუნებენ]**

**რომა– ვაიმე , მოვიდა! [ჩაიკეცება, თითქმის გონებას კარგავს. ნიკო ცდილობს დაეხმაროს რომ გული არ წაუვიდეს] არ გააღოთ. მოვიდა, არ გააღოთ!**

**ნიკო– ვინ მოვიდა?**

**რომა– აი ის, მანქანაში რომ არ ზის!**

**დინას ხმა კარიდან – ნიკო, ნიკო გააღე, რა დაგემართა, სად ხარ? ნიკო, ნიკო გააღე!**

**რომა– ქალია? მკვლელი ქალია? ღმერთო, ქალი ყოფილა!**

**ნიკო– დამშვიდდით, ჩემი ცოლია! და ნუ ყვირით, რამდენჯერ უნდა გაგაფრთხილოთ!**

**რომა– თქვენი ცოლი? მერედა რა დავუშავე თქვენს ცოლს?**

**ნიკო– ჩემი ცოლი თქვენს მოკვლას არ აპირებს. თქვენ ალბათ ფსიქიატრთან მიდიოდით [კარს აღებს]**

**დინა– სად ხარ ამდენ ხანს? [რომას შეამჩნევს, რომელიც ჯერ კიდევ იატაკზე ზის] ოჰ, კიდევ ერთი გულწასული?**

**რომა– სად არის ის თქვენი თერაპიიის კარადა? მინდა რომ ახლავე დავიწყო მკურნალობა. [ნიკოსთან მიდის და ყურში უჩურჩულებს] ის შავი მანქანა ერთი კვირაა მითვალთვალებს. ყველგან არის სადაც მივდივარ. თქვენთან რომ მოვდიოდი ვფიქრობდი იქაც დამხვდება მეთქი და მართლაც დამხვდა, მაგრამ ამჯერად შიგ არავინ იჯდა.**

**ნიკო– ჰო, ალბათ სხვაგან ზის.**

**რომა– სად სხვაგან?**

**ნიკო– რა ვიცი, იქნებ ისიც კარადოთერაპიას იტარებს! [ძალით იცინის, რომაც უხერხულად გაიცინებს.]**

**რომა– ჩქარა, დავიწყოთ თერაპია!**

**ნიკო– კარგით! [უჯრიდან ბამბას იღებს] ყურებში ბამბა გაიკითეთ!**

**რომა– ბამბა რათ მინდა?**

**ნიკო– აუცილებელია და იმიტომ. აქ უამრავი პაციენტი მოდის, ყველას პრობლემა და დაავადება ანონიმური უნდა დარჩეს. თქვენ უფლება არ გაქვთ ჩემი და პაციენტების საუბრები მოისმინოთ. გააკეთეთ რასაც გეუბნებით. თან ეს თერაპიიის შემადგენელი ნაწილია. სრული სიბნელე, სრული სიჩუმე, მოკლედ მე პროფესიონალი ვარ და ვიცი ჩემი საქმე. თქვენი ერთადერთი მოვალეობა ისაა, რომ დამიჯეროთ. გასაგებია?**

**რომა– დიახ, გასაგებია!**

**ნიკო– ახლა ჩეკი გამოვწეროთ.**

**რომა– უკვე?**

**ნიკო– რა თქმა უნდა. მე ხომ უნდა ვიცოდე, რომ სანდო პაციენტი ხართ.**

**რომა– [ჩეკს გამოწერს] საკმარისია?**

**ნიკო– [ჩეკს დახედავს] ოოო, მშვენიერია!**

**რომა– ერთი ამდენი კიდევ გამოჯანმრთელების შემდეგ.**

**[ნიკო რომას კარადაში შესვამს. ეს კარადა არის მკვლელის კარადის გვერდით.]**

**ნიკო – აბა შენ იცი!**

**[ნიკო სავარძელში ჯდება, კარისკენ ზურგით. კარზე აკაკუნებენ. დინა კარს აღებს.]**

**კონსტანტინე– გამარჯობა! კონსულტაციაზე ვარ ჩაწერილი. ბატონმა დიმიტრიმ დარეკა!**

**დინა– მობრძანდით! ბატონო ალექსანდრე, პაციენტი მოვიდა.**

**[ნიკო წამოდგება, კონსტანტინესაკენ შებრუნდება და გულგახეთქილი ისევ უკან შემოტრიალდება]**

**კონსტანტინე– [დამცინავად] როგორ ? ექიმი ეს არის?**

**დინა– დიახ!**

**ნიკო– [ისევ კონსტანტინესკენ შეტრიალდება] აჰ, რა თქმა უნდა არა, რა თქმა უნდა არა ბატონო კონსტანტინე! ჰაჰაჰა, მედდამ იხუმრა. სწორედ ასეთი შესაშური იუმორის გამო აიყვანა ჩემმა ძმამ მედდად.**

**კონსტანტინე– შენმა ძმამ?**

**ნიკო– დიახ, ექიმი ჩემი ძმაა, ჩემი ღვიძლი ძმა. ჰმ, ღვიძლი, ექიმის პროფესიასთან ახლოა ეს სიტყვა . ჰაჰაჰ [უხერხულად იცინის] როგორ არის ჩემი გაკეთებული რემონტი? თავს როგორ გრძნობს?**

**კონსტანტინე– არც ისე კარგად. ადგილ–ადგილ საღებავები ასძვრა.**

**ნიკო– ეგ არაფერი, თუ გინდათ დღესვე გადავღებავ. ადგილ–ადგილ რა თქმა უნდა.**

**კონსტანტინე– ბევრი დრო არ მაქვს, დროზე დაუძახე ექიმს.**

**ნიკო– იცით... ახლა გასულია... სამწუხაროდ აქ არ არის...**

**კონსტანტინე– როგორ თუ გასულია?! მე მიღებაზე ჩავეწერე და მას არავითარი უფლება არ ქონდა ამ პერიოდში სადმე გასულიყო. ბატონმა დიმიტრიმ დარეკა და ვიზიტის საათი შეათანხმა.**

**ნიკო– დიახ, მესმის, მაგრამ...**

**კონსტანტინე– დღის განმავლობაში უამრავი კანონდარღვევის შესახებ ვატყობინებ პოლიციას. ეს ჩემი მოქალაქეობრივი ვალია, მითუმეტეს როცა პირადად მეხება. სახელწიფომ ყველაფერი უნდა იცოდეს.**

**ნიკო– ეს კანონდარღვევა არ არის.**

**კონსტანტინე– დიდადაც არ განსხვავდება.**

**ნიკო– კარგით, კარგით, დავუძახებ ექიმს. უბრალოდ ცოტა შეუძლოთ იყო და არ მინდოდა შემეწუხებინა. [იაგოს კარადის აღებს, იაგოს კარადაში ჩასძინებია] ღმერთო, ჩასძინებია!**

**კონსტანტინე– ექიმს კარადაში რა უნდა?**

**ნიკო– ბავშვობიდან ეს ჩვევა აქვს. როცა ცუდად ხდებოდა ყოველთვის კარადაში ძვრებოდა. [იაგოს] ექიმო, ექიმო, გაიღვიძე!**

**იაგო– ა? რა ხდება? მოვიდა? აქ არის? [არადიდან გამოძვრება]**

**ნიკო– ჰო, მოვიდა, გელოდება!**

**იაგო– [იარაღს ამოიღებს და ოთახს მოათვალიერებს] აბა, აბა სად არის?**

**კონსტანტინე– [უყვირის] ეს რა არის? კანონიერად მაინც თუ გაქვთ გაფორმებული? ტარების უფლება გაქვთ?**

**იაგო– [ნიკოს] ეს ვიღაა?**

**ნიკო– პაციენტი, შენი პაციენტი, ექიმო, ეს შენი პაციენტია, კითხე რა აწუხებს და განკურნებაში დაეხმარე.**

**იაგო– რა პაციენტი? რა ექიმი? შენობით როდიდან მელაპარაკები?**

**ნიკო– ღმერთო, ისევ ცუდადაა! აბა ძმას თქვენობით ხომ არ დაველაპარაკები! [შუბლზე ადებს ხელს] ოჰ, მგონი სიცხეც აქვს. [კონსტანტინეს] იქნებ ხვა დროს შემოიაროთ.**

**კონსტანტინე– არავითარ შემთხვევაში. მე ახლა ვარ ჩაწერილი და ახლავე უნდა გამსინჯოს!**

**ნიკო– [კონსტანტინეს] კარგით დამშვიდდით. [იაგოს] ექიმო გთხოვთ გასინჯეთ პაციენტი ["თ" გამოკვეთლად]**

**[ნიკო იაგოს ექიმის ხალათს აძლევს და ხელით უბიძგებს კონსტანტინესაკენ]**

**იაგო– [კონსტანტინეს ხელს ჩამოართმევს] იაგო!**

**კონსტანტინე– მე ექიმ ალექსანდრესთან ჩავეწერე.**

**იაგო – ააჰ, იაგო ეს მოფერებით. [ხალათს იცვამს]**

**კონსტანტინე– მოფერებით?**

**იაგო– დიახ, მოფერებით!**

**კონსტანტინე– [დაცინვით, უკმაყოფილოდ] ეს იარაღი გასასინჯი აპარატურაა?**

**იაგო– არა.. თუმცა... დიახ... თითქმის.. გასინჯვაც შეიძლება. ეგრეთწოდებული საკონტროლო. უფრო ზუსტად საკონტროლო გასროლა. ამით ვამოწმებ, პაციენტი მართლა მოკვდა თუ არა.**

**კონსტანტინე– თქვენ რა პაციენტებს კლავთ?**

**იაგო– [ლაპარაკის დროს იარაღიან ხელს აქეთ იქეთ ატრიალებს და კონსტანტინე ყველანაირად ცდილობს იარაღის მიმართულებას მოერიდოს] არა, როგორ გეკადრებათ! მაგრამ ხანდახან ხომ ხდება ისე, რომ პაციენტს მკურნალობა არ შველის და კვდება. ჰოდა მე ამით ვამოწმებ მართლა მკვდარია თუ არა. თუ გაფართხალდება ნიშნავს, რომ ცოცხალი ყოფილა და ეს მხოლოდ კლინიკური სიკვდილი იყო. მერე რეანიმაციაში მიგვყავს და ვცდილობთ გადავარჩინოთ.**

**[უხერხული სიჩუმე]**

**იაგო– რამის თქმა ხომ არ გნებავთ?**

**კონსტანტინე– არა, უბრალოდ ვფიქრობდი, სახლში ხომ არ მეჩქარება მეთქი!**

**იაგო– თქვენ რა, ხომ არ შეგეშინდათ? მხედველობა კარგი მაქვს, ვხედავ რომ აშკარად ცოცხალი ხართ. სროლას არ ვაპირებ, ნუ გეშინიათ. [იარაღს ინახავს] დაბრძანდით და მომიყევით რა გაწუხებთ.**

**[ნიკო და დინა კედლების ღებვას იწყებენ. ჩამოხეული შპალერი იატაკზევე ყრია]**

**კონსტანტინე– საერთოდ არ გავხართ ერთმანეთს!**

**იაგო– მოიწიეთ ახლოს. [ყურში ჩასჩურჩულებს] აყვანილია! [ტუჩებზე თითს მიიფარებს] თქვენს გარდა უამრავი პაციენტი მყავს, რიგს ნუ დავაყენებთ ძალიან გთხოვთ. მიდით, მითხარით რა გაწუხებთ.**

**კონსტანტინე– დარდი.**

**იაგო– ეგ არ მაინტერესებს. რამე არ გტკივათ? ან ხელი, ან ფეხი. შეგვიძლია ამპუტაცია გაგიკეთოთ!**

**კონსტანტინეს სახეზე ეტყობა, რომ ძალიან ბრაზდება.**

**იაგო– ვიხუმრე, ვიხუმრე, ზედმეტად სერიოზული ხართ. კარგით, მიამბეთ მაგ თქვენს დარდზე.**

**კონსტანტინე– ცოლი აღარ მყავს.**

**იაგო– ღმერთმა აცხონოს!**

**კონსტანტინე– ცოცხალია! კიდევ დიდიხანს იცოცხლებს! შეიძლება არც არასდროს მოკვდეს!**

**იაგო– როგორ, ჯადოქარია? [ირონიულად]**

**კონსტანტინე– თითქმის. [პაუზა] ყველაფრით უკმაყოფილო იყო. იმაზეც კი ბრაზობდა ამდენ ქვითარს რატომ ინახავო. წარმოგიდგენიათ? რას უშავებდა ის რაღაც პატარა ქაღალდები?!**

**იაგო– რა ქაღალდები? რა ქვითრები? ვერაფერი გავიგე!**

**კონსტანტინე– [რიხით] ქვითრებს ვაგროვებდი, დღესაც ვაგროვებ და მომავალშიც შევაგროვებ! [ნელ–ნელა ბრაზდება] გასაგებია?! აი ჩემი შვილი რომ გაიზრდება და მკითხავს " მამა რა გაგიკეთებია ჩემთვის?" მე მას ყველა ქვითარს ცხვირწინ ავაფარებ და ვეტყვი " ხედავ? ხედავ რამდენი თანხა მაქვს დახარჯული შენთვის? დიახ, ზუსტად რომ შენთვის, გესმის? [მაგიდიდან რაღაც ფურცლებს იღებს და იაგოს ცხვირწინ უფრიალებს. როლში იჭრება, თითქოს იაგო მისი შვილია] ჯერ კიდევ მანამ სანამ დაიბადებოდი. გინეკოლოგთან კონსულტაციები, რომლებზეც დედაშენი დამყავდა. ხედავ ამ თანხას, რომელიც შენთვის დავხარჯე?" ეხლა ხომ მიხვდით ექიმო რისთვის არის ეს ყველაფერი საჭირო. როცა დავბერდები ვალდებული იქნება მომიაროს და მოხუცთა თავშესაფარში ვერასოდეს გამისტუმრებს. კიდე კარგი, რომ ქვითარს ყველა მაღაზიაში, ორგანიზაციაში თუ რა ვიცი რაც გინდათ ის დაარქვით, ყველგან გვაძლევენ. ეს უდიდესი მიღწევაა! უდიდესი! საერთოდაც ადამიანების ურთიერთობები ციფრებით უნდა დანისაზღვრებოდეს. დიახ, ეს იდეალური იქნებოდა. როცა ჩემი ცოლი მეუბნებოდა [ცდილობს ცოლის ხმას მიამსგავსოს] "შენ ჩემზე არ ზრუნავ, შენ მე საერთოდ არ გიყვარვარ" მე მაშინვე ქვითრებს ვაჩვენებდი და ვუმტკიცებდი, რომ ასე არ იყო. რატომ სჯერათ ადამიანებს უფრო მეტად სიტყვების, ვიდრე საბუთების. მასზე დახარჯული თანხის ყველა ქვითარი საბუთი იყო იმის თუ როგორ პატივს ვცემდი!**

**[პაუზა]**

**იაგო– მერე?**

**დიმიტრი– რაღა მერე ექიმო? მინდა, რომ წამალი გამომიწეროთ. დარდის საწინააღმდეგო.**

**იაგო– მმმ... წამალი? წამალი... დინა, მოგვიტანე წამალი.**

**ნიკო– არა, წამალი რა საჭიროა.**

**იაგო– ნიკო, იქნებ შენი საქმე აკეთო! ხელს ნუ მიშლი! დინა მოგვიტანე წამალი!**

**დინა– [დაბნეული] რომელი?**

**იაგო– დარდის! რა გჭირს დინა?!**

**[დინა წამლების უჯრას აღებს და დაბნეული ყველა წამალს დაალაგებს მაგიდაზე.]**

**იაგო– დარდის, დინა, დარდის!**

**დინა– დარდის? აი, მაშინ, აი ეს ! [ერთ–ერთ მათგანს ამოარჩევს. იაგო წამლის ფლაკონს დიმიტრის აწვდის.]**

**იაგო– [კონსტანტინეს] ცოტა დაბნეული გოგოა!**

**[იაგო ჯიბიდან იღებს სურათს, დახედავს, მერე კონსტანტინეს შეხედავს. მეორე სურათს იღებს და იგივეს აკეთებს, შემდეგ მესამეს. ერთ–ერთ სურათს გაუწვდის კონსტანტინეს] ეს თქვენ ხართ?**

**კონსტანტინე– საიდან გაქვთ ჩემი სურათი?**

**იაგო– [იცინის] სახელმწიფომ, რომელიც თქვენ ასე ძალიან გიყვართ, ყველაფერი იცის. თანაც ზუსტად ისეთი ადამიანების წყალობით როგორიც თქვენ ხართ.**

**დიმიტრი– დიახ, დიახ სახელმწიფომ ყველაფერი უნდა იცოდეს!**

**იაგო– ჰოდა ჩვენ, ექიმებს ჩვენი პაციენტების შესახებ ინფორმაციას გვაძლევენ, უფრო სწორად პოტენციურ პაციენტებზე. სახელმწიფო ადამიანებზე ყოველთვის ზრუნავს. მის თითოეულ მოქალაქეზე. თქვენც ხომ ასე ფიქრობთ?**

**კონსტანტინე– თავისთავად. სახელმწიფო ეს ღმერთია, სახელმწიფო უზენაესია.**

**იაგო– გეთანხმებით, მაგრამ საქმე იმაშია, რომ ყველას თავისი რიგი აქვს. ხომ ხვდებით, რასაც ვამბობ?! მას შემდეგ რაც ექიმს ინფორმაცია გადაეცემა და დაავალებენ, რომ ამ პიროვნებას აუცილებლად უნდა უმკურნალო მთელი გულისყურით და აუცილებლად დაეხმარო იმაში რასაც თვითონ ვერ შეძლებსო, ამის მერე ექიმი მისი ისტორიის შესწავლას იწყებს, რათა კარგად გაიცნოს პაციენტი და მისი ყევლა ნაბიჯი იცოდეს. მაგრამ რიგი რიგია. რიგის დარღვევა არ შეიძლება. მერე სხვა პაციენტების მეურვეები განაწყენდებიან. ახლა კი, როცა თქვენ თქვენივე ფეხით მოხვედით, არც კი ვიცი როგორ უნდა გაგიშვათ.**

**კონსტანტინე– მე ურიგოდ არავითარ შემთხვევაში! მე რომ მცოდნოდა, ჩემზე წინ სხვები იყვნენ, არავითარ შემთხვევაში არ მოვიდოდი. [წამოდგება და წასვლას დააპირებს]**

**იაგო– არა, არა მე ვალდებული ვარ ამ კაბინეტიდან ადამიანი განკურნებული გავუშვა! [ჩაეჭიდება]**

**კონსტანტინე– როგორ?! ასე ურიგოდ! კანონდარღვევით! არავითარ შემთხვევაში!**

**[იაგო თავში რაღაცას ჩაარტყამს კონსტანტინეს და კონსტანტინე გონებას კარგავს]**

**ნიკო– [დაიყვირებს] რა გააკეთე?**

**[ნიკო და დინა კონსტანტინესაკენ გარბიან.]**

**იაგო– [გაიცინებს] მოიცა რა, ასე ადვილად რომ კვდებოდნენ, შენ გგონია იარაღს ვატარებდი?**

**დინა– [წამლებთან გარბის] რამე წამალი დავალევინოთ.**

**იაგო– არავითარი წამალი, გონს არ უნდა მოვიდეს! [კონსტანტინეს ხელს დასტაცებს და კარადისაკენ მიათრევს]**

**ნიკო– ახლავე გაანებე თავი!**

**[იაგო იარაღს უმიზნებს ნიკოს]**

**იაგო– გაჩუმდები?**

**ნიკო– კარგი, რაც გინდა ის ქენი!**

**[იაგო კონსტანტინეს კარადაში ტენის, სადაც მანამდე თვითონ იმალებოდა]**

**ნიკო– ახლა რა ვუყოთ? რამდენ ხანს უნდა იჯდეს მანდ?**

**იაგო– არ ვიცი! [ჩუმად] ამის მოკვლა ერთი თვის მერე მქონდა დაგეგმილი. იქნებ იმ შემკვეთს ახლა არ აწყობს მისი მოკვლა. ერთი თვის შემდეგო , ერთი თვისო. მისი სურათი გამოვართვი და ჯერ სხვა საქმეებს ვაგვარებდი, თავიდან ვერც კი ვიცანი. თავისი ფეხით მოვიდა ჩემთან შენ გგონია აქედან გავუშვებ? (შესასწორებელი)**

**ნიკო– მერე შენ სადღა დაიმალები?**

**[იაგო კაბინეტს მოათვალიერებს]**

**ნიკო– აი აქ, კარადაში! [იმ კარადაზე ამბობს, რომელშიც ამ წუთას რომა ზის]**

**ნიკო– [წამოიყვირებს] არა! არა! არა! მანდ არა! მანდ არ შეიძლება! [კარადას ზურგით აეფარება] ექიმმა ალექსანდრემ გამაფრთხილა, რომ ამ კარადასთან მიკარება აკრძლულია. სასტიკად! ზუსტად ეს სიტყვა მითხრა, დიახ! სასტიკადო!**

**იაგო– ასეთი რა დევს?**

**ნიკო– მითხრა, რომ აქ ისეთი წამლებია, როგორცკი გამოაღებ კარს და ჰაერი შევა ყველა წამალი გაფუჭდებაო. რაღაც საექსპერიმენტო წამლები ყოფილა.**

**იაგო– ჰაერი ისედაც შედის!**

**ნიკო– ჰო, მაგრამ უეცარი ნაკადი თურმე არ შეიძლება. ახლა შენ სასწრაფოდ უნდა წახვიდე და გაარკვიო ამ კაცს რა ვუყოთ. გონს რომ მოვა, მერე რას ვიზამთ?!ს ასწრაფოდ უნდა გაარკვიო. [კარისკენ ექაჩება]**

**იაგო– ჰო მართალი ხარ! მალე დავბრუნდები. იცოდე ცივი ნიავი არ მიაკარო [იცინის]**

**ნიკო– აბა რაა, აბა რაა, შენ არ ინერვიულო, წადი, წადი და გაარკვიე!**

**[იაგო გადის]**

**ნიკო– [ რომას გამოწერილ ჩეკს აძლევს დინას ] ეს ჩვენმა მეორე კარადის კაცმა გამოგვიწერა. წადი ბანკში და გაანაღდე. მანამდე მე კონსტანტინეს იქიდან გამოვათრევ, მოვასულიერებ, მერე რამე ზღაპრებს მოვუყვები გონების დაკარგვაზე და აქედან გავუშვებ.**

**დინა– გაგიჟდი? ის საზიზღარი კაცი რომ დაბრუნდება და აქ არ დახვდება, ორივეს დაგვხოცავს.**

**ნიკო– რამეს მოვიფიქრებ, იმასაც რამე სისულელეს მოვუყვები.**

**დინა– არა, არა ორივეს დაგვხოცავს, რატომ არ მიჯერებ?**

**ნიკო– გააკეთე რასაც გეუბნები. [ კარს გააღებს და ძალით გაიყვანს კარში] წადი!**

**[კარს მიხურავს, მიდის რომას კარადასთან, გამოაღებს.]**

**ნიკო– ცოცხალი ხარ? გამოდი! [ თან ხელით ანიშნებს]**

**რომა– [ გამოძვრება კარადიდან, ყურიდან ბამბებს იძრობს. არაამქვეყნიური ხმით] მშიიიია!**

**ნიკო– რა დროს ეგ არის ! მოდი მომეხმარე! [ კონსტანტინეს კარადას გამოაღებს]**

**რომა– ეს ვინ არის? კარადაში რა უნდა? რა ჭირს? მკვდარია?**

**ნიკო– მომეხმარე და ზედმეტ კითხვებს ნუ სვამ.**

**რომა– [კატეგორიულად] ვინ არის ეს კაცი?!**

**ნიკო– ჩემი პაციენტია, გული წაუვიდა, ვეცადე კარადოთერაპიით მომეყვანა გონს, მაგრამ არ უშველა, ეხლა ვცდილობ უკან გამოვიყვანო.**

**[კონსტანტინე ისეა შეტენილი კარადაში, რომ ვერ ახერხებენ მის გამოყვანას, კარადის გარეთ მხოლოდ კონსტანტინეს ფეხების გამოწევას ახერხებენ. ამდროს კარზე აკაკუნებენ. შეშენებულები ფეხებსაც ისე კარადაში "აბრუნებენ", კარადის კარს მიხურავენ, რომა ისევ თავის კარადაში შეძრომას აპირებს, მაგრამ ვერ ასწრებს, მოულოდნელად კარი იღება და ანამარია შემოდის.]**

**ანამარია– [კარშივე] ექიმოოო! [კარს მიხურავს და რომას ამჩნევს] უი, უკაცრავად, მეგონა მარტო იყავით. დავინახე ის ავი მედდა რომ გამოვიდა ქუჩაში.**

**ნიკო– არაუშავს! რაიმე გართულება ხომ არ გაქვთ მუხლზე?**

**ანამარია– მუხლზე? ა, არა, რას ამბობთ თქვენი ნამკურნალევი მუხლი როგორ შეიძლებოდა გართულებულიყო! ეს სიმპატიური მამაკაცი ვინ არის?**

**ნიკო– ჩემი პაციენტია.**

**ანამარია– აჰ, ესეიგი ცუდ დროს მოვსულვარ!**

**ნიკო– დიახ... უფროსწორად, არა... მინოდა მეთქვა...**

**ანამარია– [კარს ჩაკეტავს] თუ ვინმე მოვა იფიქრებენ რომ აქ არ ვართ. [ყუთს რომელიც ამდენ ხანს ხელში ეჭირა მაგიდაზე დებს, თავსახურს ხდის. ყუთში ტკბილეული დევს.] თქვენი პაციენტიც ხომ დაგვეწვევა?**

**რომა– დიახ, რა პრობლემაა, [მაგიდას მიუჯდება და დახარბებული ჭამს ნამცხვრებს] საჭმელიც ხომ არ გაქვთ რამე?**

**ანამარია– [რომას] არა, მაგრამ შემდეგ მოსვლაზე აუცილებლად გამოგიყოლებთ რაიმეს. [ნიკოს] ექიმო, სიმართლე გითხრათ მე აქ იმიტომ მოვედი რომ, რომ.. იცით.. ჩემი აზრით თქვენი მედდა .. აი ის რაღაცნაირი... პაციენტებს გიფრთხობთ. მერე რა რომ ცოლია, ამის გამო სამსახურიდან ვერ გაათავისუფლებთ?! იქნებ ახალი მედდა აიყვანოთ? მაგალითად.. მაგალითად... არ ვიცი... თუნდაც მე!**

**[კაკუნი კარზე. შეშინებული რომა ნამცხვრებს თავს ანებებს და კარადაში ძვრება.]**

**ანამარია– სად მიძვრება? დაინახეთ რა გააკეთა? თქვენს კარადაში შეძვრა. ექიმო, რა უნდა თქვენს პაციენტს კარადაში?**

**ნიკო– [დაბნეული] რა ვიცი, უყვარს მანდ ჯდომა!**

**დინას ხმა კარიდან– ნიკო, ნიკო, მე ვარ. გააღე კარი!**

**ნიკო– ვაიმე, დინა! [ანამარიას ხელს დასტაცებს და კარადისაკენ მიათრევს] უკაცრავად ანამარია, მაგრამ თქვენც აქ უნდა შეძვრეთ!**

**დინას ხმა კარიდან– ნიკო სად ხარ ამდენ ხანს.?! მე ვარ მეთქი, დინა ვარ!**

**ანამარია– რას ამბობთ როგორ დავეტევით?! აი მე მეორე კარადაში დავიმალები. [კარი უნდა გამოაღოს, მაგრამ ნიკო ხელს დასტაცებს და რომას კარადაში შესვამს]**

**[ნიკო დინას კარს უღებს]**

**დინა– სად იყავი აქამდე?**

**ნიკო– სად ვიქნებოდი?! ტუალეტში.**

**დინა– ეს ნამცხვრები საიდან?**

**ნიკო– მმმ... ეტყობა ვიღაცამ შეუკვეთა და მისამართი შეეშალათ, ხოდა მეც არ ვუთხარი რომ შეეშალათ და დავიტოვე.**

**დინა– რა ქენი გაუშვი დიმიტრი?**

**ნიკო– არა. შენ გელოდებოდი.**

**დინა– მე რატომ?**

**ნიკო– რავიცი, ვიფიქრე მარტო ვერ მოვასულიერებ მეთქი.**

**[ამ დროს კარადის კარი იღება და კონსტანტინე "გადმოფოფხდება" კარადიდან.]**

**დინა– ვაიმე!**

**ნიკო– [დინას, ჩუმად] გაჩუმდი! [კონსტანტინეს] აბა , ბატონო კონსტანტინე, როგორ გრძნობთ თავს? გარგოთ კარადოთერაპიამ? მგონი კარგად გამოიყურებით, აბა შევამოწმოთ. [მასთან მიდის თვალებს უსინჯავს] აბა გაიხედეთ მარჯვნივ... აი ასე კარგია... ახლა მარცხნივ... შესანიშნავია... ააახლა ზევით.... ოჰოჰოო მშვენიერია... და აი ახლა ქვევით... ყოჩაღ ბატონო კონსტანტინე, ყოჩაღ! სრულიად გამოჯანმრთელებულხართ!**

**კონსტანტინე– [თითქოს ძილბურანშია] შენ ნიკო არ ხარ?**

**ნიკო– [უცებ მოეგება გონს , რომ კონსტანტინესთან ექიმის როლს იაგო თამაშობდა და არა თვითონ] კი, ნიკო ვარ! მაგრამ, როცა ძმა ექიმი გყავს პატარ–პატარა რაღაცეებს შენ თვითონაც სწავლობ. ჩემი ძმა ძალიან ძლიერი ექიმია. ხედავთ რა უცებ მოგარჩინათ? ეხლა თქვენ აღარც დარდი შეგაწუხებთ და აღარაც არაფერი. თქვენ ფაქტიურად ახალ ადამიანად იქეცით.**

**კონსტანტინე– ახალ ადამიანად?**

**ნიკო– დიახ, სრულიად ახალ ადამიანად, თქვენს თავს მალე თქვენ თვითონაც ვეღარ იცნობთ.**

**კონსტანტინე– კარადაში რა მინოდა მაინც ვერ გავიგე.**

**ნიკო– ეს თერაპიაა. ჩემი ძმის უნიკალური მეთოდი.**

**კონსტანტინე– აჰ, ახლაღა გამახსენდა. აქ რომ მოვედი თვითონაც ხომ კარადაში იჯდა!**

**ნიკო– დიახ, და ხომ გახსოვთ როგორი გამოჯანმრთელებული გამოვიდა იქიდან.**

**კონსტანტინე– არა მგონი შენ ამბობდით სიცხე აქვსო.**

**ნიკო– მანამდე უფრო მაღალი სიცხე ქონდა. ეს კარადა სასწაულია**

**კონსტანტინე– მართლაც, მაგრამ თავი.. [თავზე იკიდებს ხელს] თავი მტკივა. თითქოს თავში რაღაც ჩამარტყესო, კარგად ვერ ვიხსენებ.**

**ნიკო– დიახ ბატონო კონსტანტინე, მოულოდნელად ჭერიდან ბათქაში (?) ჩამოვარდა და თავში დაგეცათ.**

**კონსტანტინე– რას ამბობთ!**

**ნიკო– დიახ, სამწუხაროდ.**

**[კონსტანტინე ჭერში აიხედავს]**

**კონსტანტინე– აბა, არაფერი რომ არ არის?**

**ნიკო– მერე მე რისთვის ვარ ბატონო კონსტანტინე?! უცებვე შევაკეთე. შეხედეთ რა ნამუშევარია! ეტყობა რამე? ჰმ, თუ რემონტის გაკეთებას კიდევ დააპირებთ აუცილებლად დამირეკეთ.**

**კონსტანტინე– შესანიშნავი ნახელავია! (ისევ ჭერში იყურება) არაფერი ემჩნევა! ექიმი სად არის?**

**ნიკო– დაურეკეს, მისი პაციენტი ავად გამხდარა და სასწრაფოდ წავიდა, იქნებ ცოცხალს მიუსწროს და გადაარჩინოს.**

**კონსტანტინე– კარგით, მე წავალ, ექიმს დიდი მადლობა გადაეცით. ეს ვიზიტის საფასური. [ ფულს აძლევს]**

**ნიკო– მოიცადეთ ქვითარს მოგცემთ. [ქვითარს აძლევს]**

**კონსტანტინე – [გამოართმევს] მადლობის გადაცემა არ დაგავიწყდეს. [გადის]**

**დინა– [გახარებული] ვერასოდეს წარმოვიდგენდი ერთ დღეში ამდენი ფულის შოვნა თუ შეიძლებოდა.**

**ნიკო– კრედიტსაც გადავიხდით, ხურდაც დაგვრჩება.**

**დინა– თანაც ბევრი ხურდა.**

**ნიკო– დინა, იმ ფულს წეღან რომ მოიტანე, ცოტა აკლდა.**

**დინა– რამდენი?**

**ნიკო– [დაფიქრდება] 100 ლარი.**

**დინა– 100? 100ლარი? ამდენი როგორ მომაკლეს? უნამუსოები. ყველაგან უნამუსოები მუშაობენ.**

**ნიკო– ჰოდა, ახლა უნდა წახვიდე და გაარკვიო, სხვა რა გზაა.**

**დინა– ჰმ, ნახონ რა დღეში ჩავაგდებ!**

**ნიკო– არა დინა, ჩხუბი არ ატეხო. წყნარად უთხარი. თუ გეტყვიან მოგეცითო, ბოდიში მოუხადე და უკან წამოდი.**

**დინა– ბოდიში მოვუხადო? ფული იმათ დამაკლეს და ბოდიში მე მოვუხადო?**

**ნიკო– ჰო მერე რა?! დიდი ამბავი. მიდი, მიდი, დროზე წადი.**

**დინა– შენც გამომყევი.**

**ნიკო– აბა მე როგორ ? რომას ვინ მიხედავს?**

**დინა– ჰო მართლა, სად არის?**

**ნიკო– კარადაში! სად იქნება?!**

**დინა– კარგი წავედი. მაგათ გონიათ რომ ამ წვალებით ნაშოვნ ფულს შევარჩენ?**

**ნიკო– დროზე დინა, დროზე!**

**დინა– ჰო მივდივარ.**

**[დინა გადის. ნიკო ანამარიას და რომას კარადას აღებს. ]**

**ნიკო– გამოდით!**

**[გამოდიან. რომა და ანამარია ერთმანეთს თვალს არ აშორებენ. მორცხვად უყურებენ ერთმანეთს. ]**

**რომა– [ხელს ჩამოართმევს] რომა!**

**ანამარია– ანამარია!**

**ნიკო– ანამარია ახლავე უნდა წახვიდეთ აქედან. ბოდიშს გიხდით, რომ კარადაში მოგიწიათ ყოფნა.**

**ანამარია– რას ამბობთ, ყველაფერი მშვენივრად იყო, განსაკუთრებით იქ, კარადაში.**

**ნიკო– ჰო, არ შეგცივდებოდათ ალბათ.**

**ანამარია– დამცხა კიდეც!**

**ნიკო– დაგცხებოდათ!**

**რომა– [ანამრიას] როგორ გიპოვოთ?**

**ანამარია– 353 76 49 25**

**რომა– რა რთული დასამახსოვრებელია.**

**ანამარია– ეს იმიტომ რომ ბევრმა არ დამირეკოს და არ შემაწუხოს. ხომ იცით როგორ იციან.**

**რომა– 353..**

**ანამარია– 76 49 25**

**რომა– დიახ, გასაგებია.**

**ანამარია– [ნიკოს] არ გეწყინოთ ექიმო, თქვენ ცოლიანი ხართ და...**

**ნიკო– რას ამბობთ, არ მწყინს.**

**[ანამარია კარისკენ მიდის. რომა და ნიკო უკან მიყვებიან, ამ დროს კარზე ვიღაც აკაკუნებს]**

**დინას ხმა კარიდან– ნიკო, ნიკო მე ვარ, ისევ ერთ სათი არ მალოდინო.**

**ნიკო– ესე უცებ როგორ დაბრუნდა?! სწრაფად კარადაში!**

**[ანამარია კარადისკენ მირბის, რომაც მიყვება]**

**ნიკო– [რომას] შენ დარჩი.**

**[ანამარია კარადაში იმალება. ნიკო კარს აღებს, შემოდის დინა]**

**დინა– ისევ ტუალეტში იყავი?**

**ნიკო– ასე მალე როგორ მოხვედი?**

**დინა– გზიდან მოვბრუნდი, ხომ იცი მაგათ ვერაფერს დაუმტკიცებ. აქეთ დამადანაშაულებენ. მერე ალბათ ჯარიმასაც გამომიწერდნენ.**

**ნიკო– იქნებ მაინც გეცადა.**

**დინა– მიდი და შენ თვითონ ცადე. ყველაფერზე მე უნდა ვირბინო?!**

**ნიკო– დინა, ძალიან გთხოვ. თუ ჯარიმას გამოგიწერენ არაუშავს, ჩვენ უკვე ჯარიმის გადასახდელი ფულიც გვაქვს.**

**დინა– არამეთქი!**

**[კაკუნი კარზე. რომა კარადაში ძვრება. ნიკო კარს აღებს. შემოდის დიმიტრი]**

**დიმიტრი– უკაცრავად ექიმო, დღეს უკვე მერამდენედ მოვედი, ძალიან შეგაწუხეთ, მაგრამ მე იმდენად აღფრთოვანებული ვარ თქვენით, რომ არ შემეძლო ასე არ მოვქცეულიყავი. თქვენ სასწაულებს ჩადიხართ. დაბრძანდით უნდა მოგიყვეთ. [დინას] თუ შეიძლება თქვენც მომისმინეთ ქალბატონო. დარწმუნებული ვარ დაგაინტერესებთ, როგორ შეუძიათ ბატონ ალესანდრესნაირ ექიმებს შეცვალონ უბრალო მოკვდავთა სიცოცხლე, ჩემი აზრით ეს მოკრძალებული შესავალი აუცილებელი იყო იმ საოცარი ამბის მოყოლისას, რომელსაც ახლა გაიგებთ.**

**ნიკო– ბატონო დიმიტრი, თუ შეიძება დაიწყეთ. პირდაპირ , ძალიან გთხოვთ.**

**დიმიტრი– პირდაპირ? კიბატონო. თქვენი კაბინეტიდან წამოსული ახაგანკურნებული კონსტანტინე პირდაპირ სამსახურში მოვიდა და იცით რა ქნა კაბინეტში შესვლისთანავე?**

**[აღფრთოვანებული დიმიტრი ხან ერთს უყურებს, ხან მეორეს და მათგან ელოდება გამოცნობას იმისა თუ რა მოიმოქმედა კონსტანტინემ, ისინი კი პასუხის გაცემას არც აპირებენ]**

**ნიკო– რა ქნა , ბატონო დიმიტრი? ასეთი რა ქნა?**

**დიმირტი– ქრთამი აიღო. [ისე აცხადებს თითქოს რაიმე ღირსშესანიშნავი მოვლენა მოხდა]**

**[პაუზა]**

**ნიკო– მერე მე რა შუაში ვარ?**

**დიმიტრი– როგორ თუ რა შუაში ხართ? ეს თქვენი თერაპიის უნიკალურმა მეთოდმა განკურნა ბატონი კონსტანტინე ზედმეტი პატიოსნებისგან.**

**ნიკო– თქვენ ფიქრობთ, რომ ეს კარგია?**

**დიმიტრი– რა თქმა უნდა! როგორცკი კაბინეტში შევიდა, ყველას დაურეკა ვისაც კი ოდესმე ქრთამი შეუთავაზებია მისთვის და ყველას ერთდროულად დასთანხმდა. წლების მანძილზე ვუჩიჩინებდი, რომ ასე ცხოვრება გაცილებით მარტივი იყო, ვიდრე ყოველ წუთას პოლიციაში რეკვა, მაგრამ ვერაფერს გავხდი. თქვენ კი ეს ერთ დღეში მოახერხეთ. ვერც კი წარმოიდგენთ ყველა თანამშრომელი როგორი ბედნიერია ამ ამბით. ის კი არა, უცებ სახელდახელო თათბირიც კი გავმართეთ და გადავწყვიტეთ გადაწინაუროთ. არადა მანამდე თითოეული თანამშრომელი ორ–სამჯერ მაინც ყავდა დასმენილი. ახლა კი როგორც იქნა დაინახა რეალობა და თვითონაც თავით გადაეშვა ტალახში, სადაც დანარჩენები აქამდეც კარგად ვგრძნობდით თავს.**

**ნიკო– გამოდის, რომ კარგად კი არა ცუდად მიმკურნალია.**

**დიმიტრი– აბა რას ამბობთ ბატონო ალექსანდრე. პირიქით. თქვენ მას საღი აზრი დაუბრუნეთ. მაგრამ, სიმართლე გითხრათ თერაპიის ერთ–ორი სეანსი თავადაც არ გაწყენდათ. თქვენთან ვიზიტი მეტისმეტად იაფია. მკურნალობა მხოლოდ მას უნდა შეეძლოს ვისაც ბევრი ფული აქვს. წინააღმდეგ შემთხვევაში ადამიანებს აღარ მიეცემათ სიკეთის კეთების საშუალება. თუ ღარიბსაც შეეძლება ექიმთან მისვლა, მაშინ როგორ გაიღოს მდიდარმა სამადლო მოწყალება, რომლითაც შემდეგ ღარიბი იმკურნალებს? თქვენ ამით სიკეთეს ასამარებთ. დედამიწაზე სიკეთე აღარ იარსებებს. მე მადლიერი ვარ ადამიანების, რომლებიც ბოროტებას სჩადიან. რომ არა ისინი ვინღა იტყოდა ჩემზე "კეთილი ბატონი დიმიტრი". იტყოდნენ "ბატონი დიმიტრი". მაგრამ, რომ იცოდეთ რამდენს ნიშნავს ეს უბრალო ზედსართავი სახელი და როგორ წარმომაჩენს ეს ხალხის თვალში, მაშინ თქვენც ჩემსავით ისურვებდით ბოროტების გამრავლებას.**

**[კაკუნი კარზე. შემოდის იაგო. ]**

**იაგო– როგორ არის ჩემი პაციენტი? ხომ არ ცელქობდა? [დიმიტრის ყურადღებას არ აქცევს]**

**ნიკო– არის თავისთვის, წყნარად, ხმას არ იღებს.**

**იაგო– რა, გონს მოვიდა? [სავარძელში ჯდება]**

**ნიკო–რომ არ მოსულა, მაგიტომ არის წყნარად.**

**იაგო– [ნიკოს ხელით ანიშნებს რომ ახლოს მივიდეს, ჩასჩურჩულებს] ჰმმმ, აი მეორესაც რომ გამოვიჭერ, მერე იმ მეორეს მეორე კარადაში შევსვამ და მეყოლებიან ესე! [იცინის]**

**ნიკო –[ჩუმად] ხომ გითხარი, მანდ ისეთი წამლებია, რომ არ შეიძლება მეთქი.**

**იაგო– [ჩუმად] არადა კარგი იდეა იყო. ბარემ ორივეს ერთად გავაგორებდი, თავი მარტოსულებად რომ არ ეგრძნოთ. სიკეთეშიც ჩამეთვლებოდა. [იცინის, გაზეთის კითხვას იწყებს.]**

**[ნიკო ისევ დიმიტრის გვერდით ჯდება]**

**ნიკო– უკაცრავად, რას ამბობდით?**

**დიმიტრი– მგონი დამავიწყდა კიდეც. ა ჰო იქ გავჩერდი რომ... [კარზე აკაკუნებენ და დიმიტრი სიტყვას გაწყვეტავს]**

**[შემოდის კონსტანტინე]**

**დიმიტრი– ოო, აი თავად გმირიც მოსულა!**

**კონსტანტინე– [იღიმის, უცებ თვლას მოჰკრავს იაგოს. მისკენ მიდის] ექიმო დაბრუნდით? როცა თერაპიას მოვრჩი, თქვენ აქ აღარ იყავით და მადლობა ვერ გადაგიხადეთ.**

**[იაგო გაზეთს გვერდზე გადადებს და გაოცებული უყურებს. მერე კარადისკენ მიდის, გამოარებს, შეიხედავს, ისევ დახურავს.]**

**იაგო– [კონსტანტინეს] ახლა თქვენ აქედან გამოხვედით? [კარადაზე ანიშნებს]**

**კონსტანტინე– [მხიარულად] არა, აქედან! [გასასვლელ კარზე ანიშნებს]**

**დიმიტრი– [ნიკოს, ჩუმად] რა ხდება? ვერაფერი გავიგე!**

**ნიკო – [დიმიტრის, უხეშად] ცოტახანს მაინც გაჩუმდით!**

**კონსტანტინე– [იაგოს] რომ იცოდეთ როგორი მადლობელი ვარ თქვენი!**

**იაგო– რა სამადლობელია, ეს ჩემი მოვალეობაა.**

**კონსტანტინე– სრულიად განვიკურნე.**

**იაგო– მჯერა. მაგრამ კარგი იქნებოდა პროფილაქტიკისთვის თუ გაგსინჯავდით.**

**კონსტანტინე– სიამოვნებით.**

**იაგო– ფილტვებს გაგისინჯავთ. [იარაღს იღებს]**

**იაგო– ფონეიდოსკოპის ბოლო მოდელი!**

**კონსტანტინე– ოჰოჰოოო ექიმო, როგორ გიყვართ იარაღები! [იცინის]**

**იაგო– [იარაღს ისე ადებს სხეულის სხვადასხვა ადგილას, როგორც ფონეიდოსკოპით გასინჯვისას იქცევიან ექიმები] ისუნთქეთ... უფრო ღრმად... აი ასე... კიდევ უფრო... რაც ძალი და ღონე გაქვთ ისუნთქეთ... არ ვარგა, უფრო ღრმად, ისე თითქოს უკანასკნელად სუნთქვათ... აი ასე, კარგია... ფილტვები სუფთა გაქვთ... თუმცა არა , ერთი წუთით, აბა კიდევ ერთხელ ღრმად ჩაისუნთქეთ და ამოისუნთქეთ... მგონი რაღაც არის [ყურს ადებს სხეულზე] თქვენს ფილტვებში რაღაც არის... რაღაც მოძრაობს... ჰო, რაღაც ცოცხალი არსება. ჩვენ ის უნდა მოვკლათ.**

**კონსტანტინე– როგორ? უნდა ვაიძულოთ ფილტვებიდან ამოვიდეს?**

**იაგო– არა, არა, ეს არ დაგვჭირდება. პირდაპირ მანდ მოვკლავთ. [დინას] დინა არ იყვირო, ოღონდაც არ იყვირო, გაიგე?**

**[დინა შეშინებული უქნევს თავს]**

**იაგო– [კონსტანტინეს] მზად ხართ?**

**კონსტანტინე– მე ხომ არაფერი მომივა?**

**იაგო– რა თქმა უნდა არა! ზად ხართ?**

**კონსტანტინე– დიახ!**

**[იაგო იარაღს ისევ სხეულზე ადებს. რამდენიმე ხანი ასე ჩერდება. მოულოდნელად გაისვრის. კონსტანტინე იატაკზე ეცემა. ვერავინ ვერ იძვრის ადგილიდან. კარადიდან ანამარიას ყვირილი ისმის.]**

**იაგო– [დინას მიუბრუნდება] ხომ გაგაფრთხილე არ იყვირო მეთქი?**

**დინა– მე... მე... მე არ ვყოფილვარ!**

**[იაგო ოთახს თვალს მოავლებს, მერე კარადისაკენ მიდის და კარს გახსნის]**

**იაგო– [სიცილით] აქ ვინ ყოფილა! ანამარია, როგორ გაქვთ მუხლი? [კარადიდან გამოიყვანს და დაინახავს კარადის კუთხეში მიყუჟულ რომას] ამას აქ რა უნდა?! [გამოათრევს]**

**ნიკო– წარმოდგენა არ მაქვს საიდან გაჩნდა აქ. [რომას] აქ რა გინდათ? თქვენ ვინ ხართ?**

**იაგო– წამალია ნიკო, წამალი, შენ ხომ ამბობდი რომ აქ საექსპერიმენტო წამლებია. ჰოდა წამალია, ოღონდ ცოცხალი.**

**ნიკო– [იცინის] სიურპრიზი! სიურპრიზი გაგიკეთე. ხომ ამბობდი მეორეს რომ ვიპოვი, მეორე კარადაში შევსვამო. ჰოდა აი, დაგახვედრე.**

**[მოულოდნელად კარი იღება და შემოდის ექიმი ალექსანდრე]**

**[პაუზა]**

**იაგო– [მთელი ხმით უყვირის] მიღების საათები დამთავრებულია!**

**[პაუზა]**

**[ექიმი ისევ კარებში დგას და გაოგნებული უყურებს გვამს]**

**ნიკო– ექიმო, ექიმო თქვენ ხომ ხვალ უნდა მოსულიყავით, აქ რა გინდათ? ექიმო...**

**ექიმი– აქ რა ხდება?**

**იაგო– რა უნდა ამას?**

**ნიკო– [უყვირის] ექიმია, ნამდვილი, რა ვერ გაიგე?**

**[ნიკო ექიმთან გაიქცევა]**

**ნიკო– [ექიმს] ახლავე აგიხსნით რაც მოხდა. [გვერდზე გაიყვანს ისე რომ დანარჩენებს არ ესმოდეთ მათი საუბარი] ამ შენობაში მკვლელობა მოხდა. მერე მკვლელმა გვამი ამ კაბინეტში შემოაგდო. აი ასე, უცებ კარი გაიღო და გვამი შემოაგდო. სანამ აზრზე მოვედი, რა ხდებოდა, მანამდე პოლიციაც მოვიდა. აი ის იარაღიანი კაცი პოლიციელია [იაგოზე ანიშნებს], აი ის მისი თანაშემწეა [დიმიტრიზე ანიშნებს] აი ის ქალი და კაცი კი გამომძიებლები არიან. [რომაზე და ანამარიაზე ანიშნებს]**

**[იაგო ფეხით გადმოატრიალებს დიმიტრის გვამს, ანამარია დიმიტრის სახეს დაინახავს და იცნობს. დიმიტრის გვამთან გაიქცევა, დაემხობა და ტირის]**

**ნიკო – [ექიმს ზედმეტად გულჩვილი ქალი ჩანს. არასწორად აურჩევია პროფესია. თუ ყველა შემთხვევაზე ასე იტირა... [მხრებს აიჩეჩავს]**

**ანამარია– [ტირილით] ჩემი ქმარი, ღმერთო რატომ გააკეთე ეს, ორი კვირის წინ ის ჯერ კიდევ ჩემი ქმარი იყო!**

**ნიკო– [ექიმს]– აჰ, ქმარი ყოფილა.**

**ექიმი– რა უცნაურია.**

**ნიკო–ძალიან.**

**ექიმი– რატომ ყავს პოლიციელს გამომძიებელი კაცი დაჭერილი და იარაღი საფეთქელზე მიდებული?**

**ნიკო– ამით სთხოვს, რომ ობიექტურად გამოიძიოს ეს ყველაფერი.**

**[იაგო რომას ესვრის. რომა იატაკზე ეცემა]**

**ექიმი– ეს რაღა იყო?**

**ნიკო– ესეიგი გამომძიებელმა ცუდად იმუშვა. ალბათ ახლით ჩაანაცვლებს.**

**[ნიკო ექიმს რაღაცეებს ელაპარაკება მაგრამ მათი ხმა არ ისმის. ცდილობს ყურადღება გაუფანტონს რომ ექიმი კარგად ვერ მიხვდეს რა ხდება]**

**ანამარია – [რომას] რა ჩაიდინეთ? ჯერ ყოფლი ქმარი მომიკალით, მერე ესეც არ იკმარეთ და ახლა მომავალი ქმარიც ზედ მიაყოლეთ! თქვენ სინდისი გაქვთ, ამ ახალგაზრდა ქალს უქმროდ რომ მტოვებთ? ბარემ მეც მომკალით [წინ დაუდგება]**

**იაგო– გაიწიეთ და ნერვებს ნუ მიშლით!**

**ანამარია– გეუბნებით მომკალითმეთქი!**

**იაგო– [უყვირის] გაიწიეთ!**

**ანამარია– რომ გეუბნებით მომკალითმეთქი, ესეიგი თქვენც უნდა ადგეთ და მომკლათ, გასაგებია?**

**იაგო– გასაგებია! [ესვრის]**

**[ანამარია იატაკზე ეცემა]**

**ექიმი– [ნიკოს] ეს რაღა იყო? ვერც მეორე გამომძიებელმა იმუშვა?**

**ნიკო– ესე გამოდის!**

**იაგო აქეთ–იქეთ იყურება, ვერ გადაუწყვეტია შემდეგი ვინ მოკლას. ბოლოს დიმიტრის ამოირჩევს, იარაღს უმიზნებს და მისკენ ნელი ნაბიჯით მიდის.**

**დიმიტრი– [შეშინებული] არაფერი დამინახავს, არაფერი გამიგია! ბავშვობიდან ყურთ მაკლდა. დიახ, ზუსტად ასე იყო. დედაჩემი არ ამხელდა. მეც მეუბნებოდა არავის უთხრა თორემ ბავშვები დაგცინებენო. აბა მე რა უნდა გამეგო, მითუმეტეს სროლის ხმა. რას ამბობთ. დანახვით ხომ საერთოდ. სულ არ ვიყურებოდი აქეთკენ. [გვამებისკენ იშვერს ხელს]**

**იაგო– ესეიგი არაფერი გაგიგიათ?!**

**დიმიტრი– სრულებით!**

**იაგო– კარგით, მაშინ ალბათ ვერც ამ სროლის ხმას გაიგებთ. დანახვით რომ მითუმეტეს. [ესვრის. დიმიტრი იატაკზე ეცემა]**

**იაგო– [ნიკოს გადაულაპარაკებს] არ იყო ცუდი კაცი!**

**ნიკო– ჰო, ბევრი ლაპარაკი კი უყვარდა, მაგრამ...**

**რომა– ფული მაქვს! მე ბევრი ფული მაქვს, ჩეკს გამოგიწერთ. [გაჭირვებით წამოდგება]**

**[ყველა გაოცებული შეხედავს რომას]**

**იაგო– [ნიკოს] მოიცა ეს ხომ მოვკალი?!**

**ნიკო– მეც ასე მახსოვს.**

**რომა– ა, ჰო, მეც ასე მახსოვს! [უცებ ყველაფერი ახსენდება და შეშინებული ისევ იატაკზე დაეცემა, თვალებს ხუჭავს, მკვდარს ასახიერებს]**

**[იაგო ხან ნიკოსგადახედავს, ხან დინას, ხან ალექსანდრეს. ვერ გადაუწყვეტია რა ქნას. ბოლოს კიდევ ერთხელ ესვრის რომას]**

**იაგო– საკონტროლო. მე ხომ ექიმი ვარ [ იცინის]**

**ალექსანდრე– არა, უკაცრავად. ექიმი, ეს მე ვარ! [ხელს ჩამოართმევს, ბედნიერი სახით]**

**იაგო– სასიამოვნოა! [ესვრის]**

**[ექიმი ალექსანდრე იატაკზე ეცემა]**

**ნიკო– ამან რაღა დაგიშავა?**

**იაგო– მოწმეა, მოწმე. მე თუ არ გითხარი, შენით ვერაფერს ხვდები!**

**[პაუზა]**

**იაგო– [იარაღს დაუმიზნებს ნიკოს, მერე გადაიფიქრებს] არა, ჯერ შენ არა! ჯერ ეს [დინაზე ამბობს] ოღონდ უთხარი არ იკივლოს!**

**[ნიკო დინას გადაეფარება]**

**ნიკო– მოიცა, არა, ოღონდ დინა არა!**

**იაგო– გაიწიე!**

**ნიკო– [გმირული შემართებით] არა!**

**[იაგო რამოდენიმე ხანს იარაღდამიზნებული დგას, ბოლოს მოწყენილი ჯდება სავარძელში]**

**ნიკო– რას აკეთებ?**

**იაგო– ვისვენებ!**

**[პაუზა. დინა და ნიკო დანეულები უყურებენ ერთმანეთს.]**

**იაგო– დავირალე და ვისვენებ! ზედიზედ სამი მკვლელობის მერე ვისვენებ ხოლმე. [დგება და გვამებს ითვლის] 1,2,3,4,5. უჰ, გადამიჭარბებია კიდეც. [ისევ ჯდება]**

**[პაუზა]**

**იაგო– თქვენ თვითონ რომ მოიკლათ თავი?**

**ნიკო– [თანაგრძნობით] აბა ასე როგორ , აბა როგორ!**

**დინა– ჰო, რა ვიცი, როგორ?!**

**იაგო– მარტივია! აი ასე , შეხედეთ! ესე გადატენით, საფეთქელზე მიიდებთ, მერე თვალებს დახუჭავთ და ბუხ!**

**ნიკო– მეზარება! დაგელოდებით. დაისვენე დ აშენ თვითონ დაგვხოცე!**

**იაგო– მეც მეზარება!**

**დინა– ჰო, კარგი, მომეცი! ორივენი ზარმაცები ხართ. კაცები ყველანი ასეთები ხართ! ყველაფერი ქალების საკეთებელია! სხვისი მოკვლაც გეზარებათ, თავის მოკვლაც გეზარებათ. აბა რაღა გეხალისებათ? მომეცი აქ! [იაგოს იარაღს გამოგლიჯავს და საგულდაგულოდ ათვალიერებს] ვაა, კარგია ხოიცი! [უცებ იარარს იაგოს დაუმიზნებს] აი რას ნიშნავს ჭკვიანი ქალი!**

**[იაგო ხელებს მაღლა წევს, დაბნეული ნიკოც მექანიკურად იგივეს იმეორებს]**

**რომა– მე ბევრი ფული მაქვს! ჩეს გამოგიწერთ! ნახეთ რამდენი ფული მაქვს! [წამოდგება]**

**იაგო– ეს კიდე ცოცხალია?**

**ნიკო– ალბათ კატაა!**

**იაგო– კატა რა შუაშია?!**

**ნიკო– რა ვიცი, ცხრა სიცოცხლე აქვთო, კატებსო, რავიცი.**

**იაგო– რა, კიდევ შვიდჯერ უნდა გაცოცხლდეს?!**

**რომა– [უცებ ყევლაფერი ახსენდება] აჰ, არა არა, უკაცრავად, ცუდ დროს მოვედი გონს. ეს რა არის? [ჭრილობაზე დაიხედავს] სისხლის მეშინია. რატომ მაქვს სისხლი, ექიმო, რა არის ეს?**

**იაგო– [დინას] ესროლე! ახლავე ესროლე!**

**[დინა დაბნეული დაუმიზნებს იარაღს რომას]**

**რომა– [დინას] არა, ემ კი არა იმას! [იაგოზე ანიშნებს]**

**[დინა ახლა იაგოს უმიზნებს იარარს]**

**იაგო– [დინას. მთელ ხმაზე უყვირის] ესროლე მეთქი!**

**რომა– არა, მე ჩეკები მაქვს. შემიძია ბევრი ფული მოგცეთ. არა! მე... მე არა!**

**იაგო– [დინას] ესროლე!**

**[დინა რომას ესვრის. რომა იატაკზე ეცემა. აკანკალებული დინა იარარს ხელიდან გააგდებს.]**

**იაგო– [დაგდებულ იარაღს აიღებს] რა ცაიდინე დინა?! ას ეროგორ შეიძბეა?! ახლა დაგიწერე და მთელი სიცოცხლის გატარება ციხეში მოგიწევს.**

**დინა– მე... მე ვიტყვი რომ... რომ შნე მაიძულე!**

**იაგო– ჰო მართალია! [პაუზა] მე ვიცი როგორ გამოვასწოროთ ეს ამბავი! [ისე ამბობს თითქოს რაიმე გენიალური მოიფიქრა]**

**დინა– როგორ?**

**იაგო– აი ასე! [ესვრის] ჰაჰაჰა. აი ასე დინა. გადაგარჩინე!**

**ნიკო– [ყვირილით გარბის დინასკენ] დინა!**

**იაგო– [ გაოცებული] რა გაყვირებს ნიკო? ციხეს გადავარჩინე!**

**[ნიკო იაგოზე გაიწევს]**

**იაგო– რა უმადური ხარ ნიკო! ციხეს გადავარჩინე, შენ კიდე რა დღეში ხარ!**

**[ნიკო ძალაგამოლეული ჯდება დინას შორიახლო, იატაკზე]**

**იაგო– [გულწრფელად] რატომ მოიწყინე ნიკო?**

**[ნიკო პასუხს არ სცემს. გაშეშებული, უაზროდ იყურება სივრცეში]**

**იაგო – [გვერდით მიუჯდება ნიკოს] ახლა ასე უნდა იყო? უბრალოდ სიკეთის გაკეთება მინდოდა. უსამართლობა არ იქნებოდა, ახალგაზრდა ქალს დარჩენილი სიცოცხლე რომ ციხეში გაეტარებინა? რომ დაფიქრდე, მიხვდები რომ...**

**რომა– [აწყვეტინებს] მე ბევრი ფული მაქვს. ჩეკის წიგნაკივ ტან მაქვს! [წამოდგება] შემიძლია ...**

**იაგო– [აწყვეტინებს] მოკკეტე! [არც კი შეტრიალდება მისკენ ისე ესვრს, ახვედრებს, რომა იატაკზე ეცემა]**

**იაგო– [ნიკოს] ეს მერამდენე იყო?**

**ნიკო– [სროლაზეც კი არ ჰქონია რეაქცია, ისევ ისე გაშეშებული ზის] მესამე!**

**იაგო– ძალიან კარგი! 6 სიცოცხლე კიდევ დარჩა. ყოჩაღი ბიჭია! [ნიკოს მხარზე ხელს დააარტყავს] კარგი რა, გამხიარულდი! რა უჟმური ხარ!**

**[ნიკო ხმას არ იღებს. იაგო შეხედავ, გამოიხედავ, შეხედავს გამოიხედავს. მერე საფეთქელზე იარაღს დაადებს, ისე რომ არც უყურებს და ისევრის. ხანგრძლივი პაუზა. ხან რომელ გვამს უყურებს, ხან რომელს]**

**იაგო– რა მოწყენილობაა!**

**[რომას მოათრევს და ცდიობს სავარძელზე დასვას. მერე მის წინ დაჯდება და უყურებს]**

**იაგო– [რომას] ჰა გაცოცხლდი!**

**[პაუზა]**

**იაგო– [რომას] 6 სიცოცხლე დაგრჩა!**

**[პაუზა]**

**იაგო– [რომას]რატომ არ ცოცოხლდები? ნიკომ ხომ თქვა კატააო!**

**[პაუზა]**

**იაგო– რა ვაკეთო მარტომ? [რომას აჯანჯღარებს]**

**[პაუზა]**

**[იაგო მიდის ტელეფონთან. რეკავს]**

**ოპერატორის ხმა ტელეფონიდან– ამჟამად ყველა ოპერატორი დაკავებულია. გთხოვთ დაელოდოთ. [მუსიკა] ოპერატორი მალე გაგესაუბრებათ [მუსიკა] გმადლობთ მოთმინებისთვის [მუსიკა]**

**იაგო– ალო, დამკრაძლავი ბიუროა? 8 სასახლის შეკვეთა მინდა. იცით, სულ მაინტერესებდა რატომ ქვია სასახლე. თქვენი აზრით კუბო სასახლეა? რა, მაშში ადამიანი მეფედ გრძნობს თავს?! დამაცადეთ! მათქმევინეთ! [პაუზა] რას ნიშნავს სასახლეს ვერ დამიმხადებთ? მარტო კრაძალავთ? მარტო ეს შედის თქვენს მოვალეობაში? იცით, ბატონი დიმიტრი ამბობდა რომ სახელმწიფო უზენაესია. თუ მართლა ასეა მაშინ რატომ არ ამარტივებთ მომსახურებას? ერთი ფანჯრის პრინციპი, დიახ, ტელევიზორში სულ ამას ამბობენ. ხომ შეიძება რომ ერთ დარეკვით სასახლეც დაგვიმზადოთ და დაგვმარხოთ კიდეც!მაინც ვერ გავიგე რატომ ქვია სასახლე. აი პირადობის მოწმობის არება ხომ გამარტივდა! ერთ ფანჯრის თუ კარის პრინციპით. იქნებ ესეც ასე იყოს! გადაეცით თუ შეიძლება! მე რა ვიცი ვის! ვისაც ეხება! მოკლედ 8 კუბო მინდა. რანაირად ჟღერს! ამ წუთას 7 გვამთან ერთად ვარ. აქედან ერთი მხოლოდ ნახევრად არის გვამი, იმიტომ რომ 5 წუთში ერთხელ ცოცხლდება და ამბობს ბევრი ფული მაქვსო. ნიკო ამბობდა კატააო. რა ვიცი, თქვენ გინახავთ კატა ორ ფეხზე დადიოდეს?! ერთი წუთით, რატომ ცდილობთ რომ თავიდან მომიშოროთ? მე თქვენ კომპანიაში დავრეკე და ვალდებული ხართ მომისმინოთ. [უყვირის] დამაცადეთ! იცით, მეშნია. ეს ოთახ გამებითაა სავსე, სადაც კი გაიხედავ ყველაგან ყრია. 6 გვამი და 1 კატა. ჯამში შვიდი. ჩემ თავსაც თუ ჩავთვლი რვა. თუ დავუშვებთ ორმ მეც პოტენციური გავმი ვარ ასე გამოდის. იცით, სულ მაინტერესებდა რა გრძნობდნენ თვითმკვლელები. თქვენ ხომ არ გეწყინებათ მეც რომ ასე მოვიქცე?! თავის მოკვლას ვგულისხმობ. რას კადრულობთ, თვრალი არ ვარ. დასაერთოდაც ძალიან წესიერი ადამიანი ვარ. შეიძლება სხვანაირი შთაბეჭდილება შეგექმნათ მაგრამ დამიჯერეთ ასეა. იცით მე სულ ხალხს ვხოცავ , მაგარმ სათითაოდ . 6 ადამიანი და ერთ კატა ერთდროულად პირველად მოვკალი და მათ რომ ვუყურებ მეშნია. ამათი სიმაღლე არ ვიცი, მე 1,75 ვარ. კუბოს გაკეთებისას გაითვალისწინეთ, მოკლე არ მოგივიდეტ, მოკუნტული ხომ არ ჩავწვები? მერე მეფედ როგორრა ვიგრძნობ თავს?! ჰო, გავიგე, გავიგე რომ კუბოს არ ამზადებთ. არ გათიშოთ, მინდა გასროლის ხმა მოგასმენინოთ. ისე, წარმოდგენა არ მაქვს რატომ ვაკეთებ ამას. უბრალოდ მოწყენილი ვარ. ხომ გემსით. ნიკოც მოწყენილი იყო და მოვკალი. ვინც მოწყენილია ყველა უნდა მოკვდეს. მე დრეს პირველად მოვიწყინე. უკაცრავად , ხომ ვერ მეტყვით, მოწყენილობას სევდა იწვევს? კონსტანტინესაც სევდა აწუხებდა, მაგარამ მე ის განვკურნე, წარმოგიდგენიათ? პოლიცია? რატომ შეწუხდით? მაინც ვერ მომისწრებენ! ასეთი სწარფერბი არა რიან! რა უგუო კაცი ხართ. ლაპარაკსაც კი არ მაცლით. [ტელეფონს დაახეთქებს]**

**[პაუზა]**

**[იაგო ყველა გავამს ერთ ადგილას "შეაგროვებს". ერთმანეთზე ალაგებს. გორასავით გააკეთებს. იატაკზე ჯდება. ზურგით მათ ეყურება. პაუზა . ისმის აგსროლის ხმა.**

**სცენა ბნელდება.**

**პაუზა**

**სრულ სიბნელეში ისმის რომას ხმა.**

**რომა– მე ბევრი ფული ამქვს. თუ არ მომკლავთ ჩეკს გამოგიწერთ და ბანკში გაანარდებთ! [ისმის მისი ნაბიჯების ხმა, სიბნელეში რაღაცეებს ეჯახება] რა სიბნელეა, აანთეთ შუქი.**

**ოდნავ შესამჩნევი განთება. ვხედავთ მოსიარულე ლანდებს. სიბნელეში სიარულის გამო ხან ერთამეთს ეჯახებიან ხან სხვადასხვა საგნებს (სავარძლები , მაგიდა და, აშ.), ისმის საგნების დაცემის ხმა. ყველა ერთდროულად ლაპარაკობს]**

**დიმიტრი– არაფერი დამინახავს მეთქი, რამდენჯერ უნდა ვთქვა. ბავშბიდან მხედველობის პრობლემაც მქონდა. დედაცემი ყველას უმალავდა.**

**დინა– ხომ გეუბნებოდი კრედიტს ნუ ავიღებთ მეთქი. ერტხელ მაინც არ უნდა დამიჯერო?!**

**კონსტანტინე– ქვითრებს ვაგროვებდი, ახლაც ვაგროვებ დ ამომავალშიც შევაგროვებ, გასაგებია?!**

**ანამარია– ჯერ ქმარი მომიკალით, მერე საქმრო . ასეთ სუსტს და დაუცველს.**

**ნიკო– კარადების სასწაულმოქმედი ძალა იმაშია რომ თქვენ ყველაფერი გავიწყდებათ და ახალ ადამიანად გრძნობთ თავს.**

**ექიმი– შპალერს ჩამოხევთ, მერე კედლებს აგდარებავთ, ფანჯრები ღია არ დაგრჩეთ.**

**იაგო– სასახლეები შევუკვეთე, 8ცალია, კიდევ დიდხანს უნდა ვილოდო?**

**[ისმის ოტახის ნგრევის ხმა. სცენა ნათდება. სავარძლები , მაგიდა აქა–იქა ყრია. რვავე გვაი იატაკზე ყრია და ზევიდან ოთახის ნანგრევები აყრიათ.**

**სრული სიჩუმე.**

**განათება ქრება.**

**სიბნელეში გაისმება რომას ხმა.**

**რომა– [ყვირის] ერთ წუთით!**

**განატება ინტება.**

**რომა– [დგება, მაყურებლებს მიმართავს] ჩეკის წიგნაკი ხომ არ გნებავთ? მე აღარ დამჭირდება! [ერთ–ერთ მაყურებელს აძლევს ცეკის წიგნაკს. მერე ისეც თავის ადგილს იკავებს იატაკზე. პაუზა. რამდენიმე წამში თავს წამოსწევს. გამნათებელს] ჩააქრეთ! [თავს ისევ იატაკზე დადებს. განათება ქრება]**